description: Kui Tinderis üks kasutaja ei meeldi, saad kiirelt liikuda järgmise juurde. Sama kehtib ka veebipoes - kui sa ei leia meelepärast pakkumist, võid klikata järgmise kaupleja peale ning seal uudishimu rahuldada.

title: Tinderi põlvkond raskendab poodnike elu

maintext:
Populaarne tutvumisäpp koondab endas sadu ja sadu potentsiaalseid partnereid, kelle nägusid suurema vaevata edasi klikkida, vahendab Business Insider. Iga uus nägu võib anda lootust tutvumiseks, kuid süvendada ka skeptilisust, et äkki on keegi järgmine parem.
Sarnast tendentsi on poodnikud märkama hakanud ka kaubanduses. Suur osa ostlemisest on võimalik ka internetis ning klient saab välja uurida soodsaimad hinnad, tarneaja, transpordi jm. See on raskendanud poepidajate elu, sest klient teab, et nurga taga võib samuti olla parem pakkumine ning seetõttu peab kaupleja vaid sekundite jooksul suutma klienti oma veebilehel või reklaamis kõnetada.
Qubit turundusagentuuri juht Ian McCaig nimetab seda nähtub «jaemüügi tinderiseerumiseks». Nii nagu Tinderis on üks partner järgmisest kliki kaugusel, on jaekaubanduses samuti ühe veebipoe konkurent teisest mõne kliki võrra eemal. Klientide tähelepanu on väga hajuv ning kui kaupleja ei suuda teda koheselt kõnetada, siis kaotavad nad kliendi.
«Enamike klientide tähelepanuvõime kestab kuni kaheksa sekundit. Seepärast on see aeg kriitilise tähtsusega, et selle jooksul pead kliendini toimetama kogu vajaliku ja atraktiivse sisu. Vastasel juhul hakkab neil igav, nad tüdinevad ja lahkuvad,» lisas ta.
Kasuks ei tule ka see, et veebipoode on tegelikult väga palju, mis koormab ostlejaid üle. Sageli jäävadki nad vanade tuntud veebipoodide kliendiks ega avasta uusi. Küll aga on valikute suurenedes vähenenud inimeste mõjutatavus kauba kohe soetamise osas. Nimelt ei lähe inimesed enam kiire ja lühiajalise «superpakkumise» õnge, vaid teavad, et tuleb ka teisi pakkumisi.
Vähenenud on ka tuntud ostupühade – näiteks Black Friday USAs (must reede) – populaarsus, sest kui teatakse, et sama asja võib mujalt või muul ajal saada soodsamalt, siis hetkel kehtivate allahindluste võrku ei langeta.
McCaigi arvates on tänapäeva internetiajastul oluline ka lojaalsus. Klientuuri säilitamiseks tuleb neile pakkuda spetsiaalset sisu, mis põhineb nende eelneval ostukäitumisel. Halb mõte pole ka kliente premeerida. Näiteks veebileht Net-a-Porter kaasab nende lehele naasnud kliendid «erilise isiku programmi», mis pakub neile järgneval külastusel veelgi enam spetsiaalset sisu.


description: Eestlaste seast tegelevad rohkem prügisorteerimisega eakad ning eesti keele kõnelejad, samas kui Ida-Virumaal sorteerimise vastu suurt huvi ei tunta.

title: Vaata, kus elavad kõige aktiivsemad prügisorteerijad

maintext:
Septembris läbi viidud pakendisorteerimise küsitlusest selgus, et Ida-Virumaa elanikke iseloomustab regioonide võrdluses keskmisest hooletum suhtumine jäätmete sorteerimisse. Klaaspakendeid ja metalli jäetakse seal suhteliselt sageli lihtsalt prügikasti kõrvale, paberit ja pappi visatakse aga olmeprügisse.
Klaaspakendite sorteerimisega paistavad positiivselt silma Põhja-Eesti elanikud. Plasti, metalli ja tetrapakendite sorteerimisega aga Lääne-, Kesk- ja Lõuna-Eesti elanikud. Paberi ja papi viimine konteinerisse või jäätmejaama on keskmisest levinum Tallinnas, mujal on üsna tavaline selle pakendiliigi põletamine.
Valdavalt sorteerivad jäätmeid pigem vanemate vanuserühmade esindajad ning eestikeelne elanikkond.
Tootjavastutusorganisatsiooni (TVO) juhatuse liikme Kristiina Dreimann-Azojani sõnul on võrreldes 2013. aastal läbi viidud analoogse küsitlusega kasvanud elanike hulk, kes sorteerib pakendeid taaskasutuseks.
«Rahuloluks siiski veel põhjust pole, sest jätkuvalt jõuab olmeprügisse pea pool (49 protsenti) plastpakenditest ning üle poole (56 protsenti) tetrapakenditest,» märkis ta.
Uuringu teise tellija, Eesti taaskasutusorganisatsiooni (ETO) juhatuse liige Siret Kivilo sõnul tõi uuring välja, et väiksemates kohtades sorteeritakse pakendeid võrreldes suurlinnadega rohkem, aga ka põletatakse paberit ja pappi rohkem.
«Kui inimestel on kamin või ahjuküttega maja, siis jätkuvalt eelistatakse sellistes kodudes paberit ja pappi põletada,» lisas ta.
Küsitletute arvates ärgitaks pakendijäätmeid sorteerima eelkõige see, kui kogumiskonteinerid oleksid kodule lähemal ning kogumispunkte oleks rohkem. Samad põhjused olid esikohal ka varasemates uuringutes. Senisest tõhusam teabe jagamine võiks hoolikamale sorteerimisele kaasa aidata 11 protsendi vastajate arvates.
Küsitluse viis septembris läbi Turu-uuringute AS. Silmast silma toimunud küsitluse käigus uuriti 1000 eestimaalase hoiakuid erinevat liiki pakendijäätmetega ümberkäimisel, takistusi ning motivaatoreid pakendijäätmete sorteerimisel ning inimeste vastavaid teabevajadusi.

fasttext_language: et


description: Suvilasse digiboksi hankinud naist ärritab selle toimimine, sest telekas ei lähe ilma lisapingutuseta peaaegu kunagi käima.

title: Suvilas digiboksi kasutamine osutus tülikaks ettevõtmiseks

maintext:
«Meil on suvilas Viasati digiboks, mille vaatajakaardi õigusi peame iga kord sinna minnes uuendama, kuna muidu ei hakka see lihtsalt tööle. See on nii alates maikuust ning kui kodus ise uuendamine ei õnnestu, peab kontakteeruma klienditoega,» kirjeldas toimetuse poole pöördunud Tiia.
Juba pikalt kestnud jandi tulemuseks on naise sõnul tavaliselt see, et telekal tuleb pilt ette kümne minuti jooksul, kuid näiteks viimati septembris aktiveerides läks selleks aega mitu tundi. Naises tekitas küsimusei ka klienditoe soovitus jätta teler enne kinnipanekut TV3 kanalile.
«See ei ole ju normaalne - jah, kasutan teist boksi harva, kuid lepingus ei ole, et selle kasutamise soovil pean pöörduma Viasati poole,» oli naine nördinud.
Digiboksiga anti talle tähtajaline leping, mis tähendab, et kui on soov digiboks varem tagasi anda, peaks kogu selle maksumuse ära tasuma. «Nüüd pean hambad ristis ära kannatama lepingu lõpuni, kuna loobumine on kallis lõbu,» kurtis ta.
Viasati klienditeenindusjuht Annemari Vatsel tõdes, et kui Viasati teleteenust pole pikemat aega kasutatud (teler, digiboks on olnud pikemat aega välja lülitatud), siis telerit üle pika aja sisse lülitades vajavad tõepoolest Viasati vaatajakaardil olevad kanaliõigused uuendamist.
Ta lisas, et turvalisuse tagamiseks ei uuendata kanaliõigusi ajal, mil digiboks on vooluvõrgust või satelliitantenni kaabel digiboksi küljest lahti ühendatud.
«Küll aga ei pea klient sellistel puhkudel Viasati klienditeenindaja poole pöörduma, vaid tal on võimalus ka ise vaatajakaardil olevaid õigusi uuendada. Seda saab teha Viasati iseteeninduses või helistades klienditeenindusse ja kuulates automaatvastaja juhiseid,» rääkis Vatsel, lisades, et mõlemat teenust saab kasutada ööpäevringselt.
«Tehnilistel põhjustel võib juhtuda, et vaatajakaardiõigusi on tarvis uuendada mitu korda järjest, olenevalt sellest, kui kaua pole teleteenust kasutatud,» märkis Vatsel.
Kuna TV3 on Viasati (ehk samuti MTG gruppi kuuluv) kanal, siis Vatseli kinnitusel selle peal kanaliõiguste uuendamine alati õnnestub. Kui klient on mitte Viasati paketi kanalil, siis vaatajakaardi õiguste uuendamine ei pruugi alati õnnestuda - sealt tuleneb ka palve hoida telerit TV3 kanalil.


description: Üle poole ehk 52 protsenti Eesti elanikest vaatab telesaateid internetist, kus populaarseimaks keskkonnaks saadete järelvaatamiseks on YouTube, selgub turu-uuringufirma Norstat uuringust.

title: Üllatus: eestlased kasutavad telesaadete vaatamiseks kõige rohkem just seda keskkonda

maintext:
5-65aastaste eestlaste seas läbi viidud uuringu andmetel kasutab YouTube’i vähemalt kord nädalas telesaadete vaatamiseks 63 protsenti ja igapäevaselt 28 protsenti elanikkonnast.
«Kõige populaarsem on YouTube’i mõistagi noorima generatsiooni ehk 15-35aastaste seas. Piirkonniti aga leiab enim YouTube’i fänne Harjumaal ning Virumaal elavate inimeste seast, mis on selge märk sellest, et mitte-eestlaste jaoks on YouTube keskkond üks olulisemaid telesisu jälgimise keskkondi,» kommenteeris uuringu tulemusi Tele2 müügi- ja turundusdirektor Kristjan Seema.
YouTube’ile järgnevad populaarsuselt kohalike telekanalite ehk ERR-i, TV3 ja Kanal2 endi hallatavad saadete järelvaatamist võimaldavad veebikeskkonnad, mida jälgib internetist vastavalt 30, 24 ja 17 protsenti Eesti elanikest.
Kõige populaarsem on rahvusringhäälingu saadete järele vaatamine – seda võimalust kasutab ERR-i portaalis vähemalt kord nädalas pea iga viies eestlane. ERR-i produktsiooni fänne on enim kõrgema sissetulekuga inimeste ja eestlaste, vähem aga muulaste seas.
«Suur veebikülastatavus väljendab selget tunnustust rahvusringhäälingule, mis on viimasel ajal oma saadete järelvaatamise võimaluse pakkumise ja nähtavuse internetis selgelt fookusesse võtnud ning oma veebipesasse suuri investeeringuid teinud. Tänapäeva inimesed ei taha oma päevaplaani sättida telekava järgi, vaid soovivad telesisu aina enam vaadata endale sobival ajal ja kohas,» rääkis Seema.
Eratelekanalitest jõuavad vähemalt kord nädalas TV3 Play lehele saateid vaatama 9 protsenti ning Kanal2 Veebi-TV-sse 7 protsenti Eesti inimestest.
«Kõige põnevam on aga jälgida, kuidas aegamisi, aga järjekindlalt kasvab traditsiooniliste telekanalite veebiportaalide kõrval internetitelevisiooni vaadatavus. Suurimate internetitelevisiooni pakkujate Viaplay, Netflix ja Fox Play kasutajate hulk jääb Eestis vahemikku 3-7 protsenti, mis näitab selgelt, et internetitelevisioon on pead tõstmas,» tõi Seema välja ning lisas, et näiteks Viaplay vaadatavus on Eestis 17 protsenti suurem kui Lätis-Leedus.
Täna on Eesti vaatajale Seema sõnul siiski veel omane kanalite jälgimise paljusus – neli inimest kümnest jälgib nädalas televiisori kõrvalt saateid ka ühest internetikanalist ning pea veerand inimesi kasutab selleks paralleelselt suisa kahte erinevat netikeskkonda.
«Selleni, et inimesed oleks laialdaselt valmis traditsioonilisest teleteenusest loobuma ning minema täielikult üle saadete vaatamisele netist, läheb ilmselt aega veel umbes viis aastat, mille jooksul peavad teenusepakkujad oma teenuse kasutusmugavuse kallal töötama ning tarbijaile jääb aega muutuva meediatarbimismaastikuga kohaneda. Kuni 25aastased noored aga on üleminekuks valmis juba aasta-paari jooksul,» prognoosis Seema.


authors:
Nele-Mai Olup
Katriin Tralla

description: Madala meretaseme tõttu on Hiiumaa liinil ainult parvlaev Harilaid, mis sõidab vabagraafikus, Rohuküla sadamas on ootel palju sõidukeid.

title: Jätkuvalt madal meretase: Rohukülas ootel palju reisijaid,

maintext:
Harilaid väljus täna hommikul Heltermaalt kell 6.30 ning Rohukülast väljub orienteeruvalt kell 8.30, teavitas praamid.ee varahommikul oma kodulehel.
Sadamas teenindatakse sõidukeid nende saabumise järjekorras, eelisega saavad laevale liinibussid, operatiivsõidukid, postiautod ja puudega isikud.
Eile õhtul teatas TS Laevad, et peab läbirääkimisi Saaremaa Laevakompaniiga parvlaeva Kõrgelaid prahtimiseks Hiiumaa liinile. Parvlaev Kõrgelaid loodetakse lisada liinile nii pea kui kokkulepped on saavutatud ja meeskond laevale saabunud.
Lähiaja ilmaprognoosid ei luba olulist meretaseme tõusu ning lähipäevil on oodata ka tugevat tuult.
Parvlaevad Regula ja St.Ola on sadamates ootel ja asuvad liinile niipea kui ilmastik seda võimaldab.
Seoses erakorraliselt pikaajaliselt püsinud madala meretasemega on laevaliiklus Rohuküla-Heltermaa liinil olnud häiritud ning laevaliiklust on valdavalt saanud teenindada vaid parvlaev Harilaid, mille mahutavus pole olnud piisav, et tagada ülevedu Hiiumaa liinil.
«TS Laevade esindajatega vestelnud meremeeste, aga ka sadamatöötajate sõnul on selle sügise ilmastikuolud Hiiumaaa liinil erakorralised just pikaajaliselt püsinud madala meretaseme osas. Sellel liinil töötanud inimesed ei mäleta, et sellist olukorda oleks olnud vähemalt viimase kahekümne aasta jooksul,» kirjutas TS Laevad pressiesindaja Sirle Arro.
Heltermaa sadamas lõpetati kolmapäeva õhtul piletimüük
TS Laevad lõpetas kolmapäeva õhtul kella 19 paiku piletimüügi Heltermaa-Rohuküla suunal, sest sõidukitest tekkinud järjekorra teenindamiseks on vaja vähemalt nelja reisi, milleks kulub vähemalt 12 tundi, teatas Tallinna Sadam.
Madala meretaseme tõttu häiritud laevaliikluse tagajärjel oli Heltermaa sadamas ootel ligi 400 rajameetrit sõidukeid, teatas TS Laevade pressiesindaja Sirle Arro kella 19 paiku eile Postimehele.
«Palume Hiiumaalt mandrile sõita soovivatel inimestel oma plaanid ümber muuta,» teatas TS Laevad.
TS Laevad palub Hiiumaa liinil sõita soovijatel jälgida operatiivset infot Praamid.ee veebilehel ja Facebookis.


description: Õiguskantsler palus maanteeametil muuta juhilubade väljavahetamise praktikat, kuna ühe juhtumi puhul oli loavahetusest keeldumine alusetu.

title: Õiguskantsler: amet ei saa Euroopa juhiloa vahetamisest keelduda

maintext:
Õiguskantsler Ülle Madise poole pöördus isik, kelle Soome Vabariigis väljastatud juhiluba ei vahetatud Eesti juhiloa vastu, sest Soomes elamise ja juhiloa väljastamise ajal oli tema elukohaks rahvastikuregistris märgitud Eesti. Liiklusseadust ei saavat aga õiguskantsleri kinnitusel tõlgendada nii, et juhiloa vahetamisest keeldutakse üksnes rahvastikuregistri andmetele tuginedes.
Liiklusseaduse järgi vahetatakse Euroopa Majanduspiirkonna liikmesriigis välja antud juhiluba Eesti juhiloa vastu, kui isiku juhtimisõigust ei ole juhiloa väljastanud riigis või Eestis peatatud, ära võetud või kehtetuks tunnistatud. Avaldaja juhiloaga seda teadaolevalt Eestis ega Soomes juhtunud ei ole.
Säte ei jäta maanteeametile kaalutlusruumi, vaid kohustab juhiloa ümber vahetama, kui seaduses märgitud tingimused on täidetud. Õiguskantsler palus maanteeametil oma praktikat muuta ning muude tingimuste täitmisel vahetada avaldaja juhiluba välja.
Õiguskantsler saatis märgukirja ka Riigikogu majanduskomisjonile ja majandus-kommunikatsiooniministeeriumile, milles juhib tähelepanu asjaolule, et liiklusseaduse § 99 lg 4 prim on vastuolus Euroopa Liidu õigusega. Euroopa Parlamendi ja Nõukogu direktiivi 2006/126/EÜ artikli 2 kohaselt tunnustavad liikmesriigid vastastikku üksteise tunnustatud juhilubasid.
Kuigi Euroopa Kohtu praktika annab liikmesriikidele õiguse mitte tunnistada juhilubasid, kui neil on vaieldamatu teave, et juhiloa saaja ei elanud selle taotlemise ajal alaliselt juhiloa väljastanud riigis, ei ole Eesti rahvastikuregistri kanne selline teave.
Vastava direktiivi kohaselt väljastatakse juhiluba ainult neile taotlejatele, kelle alaline elukoht on juhiluba väljastava liikmesriigi territooriumil või kes suudab tõendada, et on seal õppinud vähemalt kuus kuud.
Sätte eesmärk on vältida juhiloaturismi ehk olukorda, kus juhilubasid taotletakse leebemate nõuetega liikmesriigis. Siiski kontrollib juhiloa väljastamise nõuete täitmist seda väljastav liikmesriik. Kui ühe liikmesriigi ametiasutus on juhiloa väljastanud, ei ole teistel liikmesriikidel õigust kontrollida, kas seejuures täideti direktiivis ette nähtud tingimusi.
Näiteks kui Soome Vabariik väljastab Eesti kodanikule juhiloa, siis tuleb eeldada, et Soome Vabariik kontrollis ja leidis, et ta elab alaliselt just Soomes, vaatamata sellele, et isiku elukoht oli Eesti rahvastikuregistri järgi sel ajal Eestis. Seetõttu tuleb Euroopa Kohtu läbiva praktika kohaselt teiste liikmesriikide juhilubasid tunnustada ilma ühegi formaalsuseta. Liikmesriikidel ei ole juhilubade tunnustamisel mingisugust kaalutlusruumi.


description: Koduperenaise köögis leidub üks või mitu lõikelauda, kuid selle kasutamisele pööratakse sageli vähe tähelepanu.

title: Seitse märkimisväärset viga, mida teed lõikelaua kasutamisel

maintext:
CountryLiving reastas mõned levinud vead, mida tõenäoliselt teed lõikelauda kasutades.
Kasutad liha ja juurviljade jaoks sama lõikelauda. Seda tehes paned nii enda kui ka pere suurde riski ristsaastumise osas. See võib viia toidumürgistuseni, mistõttu tasub üht lõikelauda hoida ainult liha jaoks ning teist muude toiduainete jaoks. Võta nende eraldamiseks appi näiteks värvisüsteem või kui kasutad puidust lõikelaudu, erista need värvilise teibiga.
Tükeldad toitu libedal või liikuval lõikelaual. Säästa aega ja oma sõrmi, tehes kindlaks, et lõikelaud püsiks ühe koha peal paigal ega libiseks kuhugi. Osta lõikelaud, millel on libisemisvastased haaratsid või pane toidu tükeldamise ajaks lõikelaua alla niiske paber. Seejuures pole abi köögirätikust, sest mistahes ebaühtlane materjal paneb lõikelaua kõikuma.
Kasutad vales suuruses lõikelauda. On oluline, et jätad lõikelauale köögis piisavalt ruumi ning et ka suuremate toiduportsjonite lõikumiseks on laua suurus sobiv. Tee kindlaks, kas lõikelaud on piisavalt suur, asetades nuga diagonaalis üle lõikelaua. Kui nuga ulatub üle laua, vaheta lõikelaud pigem suurema vastu välja. Selle suurus peaks olema vähemalt paar sentimeetrit üle noa pikkuse.
Pesed lõikelauda nõudepesumasinas. Olenemata, kas see on puust või plastikust, lõikelaud nõudepesumasinasse ei kuulu. Kokkupuude pikaajalise kuumuse ja veesurvega võib lõikelaua sisse tekitada mikropragusid. Selle asemel pese lõikelauda kuuma vee ja nõudepesuvahendiga. Kui soovid olla veelgi turvalisem, loputa lõikelauda enne pesemist vees, kuhu on lisatud äädikat.
Jätad puidust lõikelaua unarusse. Lõikelaua pidev käsitsipesu võib tagada selle, et puidust tarvik hakkab lihtsalt kuivama. Seepärast tasub seda aegajalt õlitada vedela parafiini või mesilasvahaga, mis aitavad vältida vee imendumist.
Kasutad klaasist, marmorist või bambusest lõikelauda. Kaks esimest on kahtlemata pigem dekoratiivsed ning aktiivsele söögitegijale need kasuks ei tule. Need materjalid pigem nüristavad nuge ning on väga libedad. Bambusest lõikelaud on tugevam kui tavaline puit ning teeb samuti seetõttu noa ruttu nüriks. Kui siiski eelistad bambust, investeeri kvaliteetsetesse nugadesse ja noateritajasse.
Lased lõikelaudadel kööki kuhjuda. Kui lõikelauda on tekkinud praod ning seda on halb puhastada, ei kehti enam reegel, et tasuks kasutada erinevaid lõikelaudu. Viska vanad minema, sest neisse on kerge bakteritel koguneda.


description: Venemaalt alguse saanud pardakaamerate buum on jõudnud ka Eesti teedele ning nende salvestisi on hakanud aktsepteerima nii kindlustus kui ka politsei.

title: Pardakaamera aitab klaarida liiklusõnnetusi


description: Kui töö ei tekita sinus enam väljakutseid või kedagi ei huvita, kuidas sa oma tööd täpsemalt teed, siis tõenäoliselt pikka pidu sul sel ametikohal enam ei ole.

title: Viis olukorda, mil kaaluda töökoha vahetust

maintext:
Vanasti oli oluline leida endale noorena töökoht terveks eluks - töötada ühel töökohal kümneid aastaid ning minna oma esimesest (ja viimasest) töökohast otse pensionile, kirjutab TFBank Laenukool. Tänapäeval on aga sootuks teised. On täiesti normaalne, et vahetatakse töökohti, sest loodetakse saada paremat palka, huvitavamaid tööülesandeid, vahetatakse eriala või lausa alustatakse oma äriga.
Siin on viis märki, mis näitavad, et ilmselt oleks aeg plaanida töökoha vahetust:
Sinu täielik potentsiaal ei ole kasutusel
Töö ei tekita sinus enam põnevust ega pane sind proovile, sa ei saa kasutada oma oskusi ning tööpäevad muutuvad järjest igavamaks. Need tähendavad ajaraiskamist, sest järelikult sa ka ei õpi ega arenda end. Kui sul on oskusi, mida hetkel ära kasutada ei saa ning oled valmis end täiendama, siis tasuks vaadata töökuulutusi. Äkki keegi otsib kusagil just sind.
Kirg töö vastu on kadunud
Su huvid on täielikult muutunud pärast seda, kui läksid tööle? Sul on tekkinud uued kired ja ideed seoses oma karjääriga? Enese kinnihoidmine ühel töökohal, kus puudub igasugune kirg, mõjutab tugevasti loomingulisust. Üks variant on rääkida ülemusega. Äkki tal on pakkuda uusi ülesandeid, mis erinevad senisest tööst? Teise võimalusena võiks proovida igapäevatöö kõrvalt asju, mis sind huvitavad. Nii saad teada, kas on võimalik teenida raha sellel erialal nagu ise sooviksid.
Su tööle ei tule mingit tagasisidet
Kui ülemus ja kaastöötajad ei anna su tööle mingit tagasisidet, on sul keeruline areneda. Ühtlasi puudub teadmine, kas teed oma tööd hästi ja kas kõik, mida teed, on üldse õige. Kui tööandja ei leia aega, et sinu karjääriga tegeleda, sind aidata, õpetada ja suunata, võib see olla punane lipp võimalusele seal firmas karjääriredelil edasi ronida.
Firmas ei ole võimalik kasvada
Rääkides professionaalsest arengust peaks sul olema alati võimalus vaadata tulevikku - mingi punkt, kuhu poole püüelda. Olgu selleks kõrgem ametikoht, parem palk või mugavamad töötingimused. Kui sul ei ole juba aastaid olnud mingit palgatõusu ja silme ees võimalust karjääriredelil tõusta, siis pead natuke mõtisklema. Kas ametikõrgendus mõjuks motiveerivana? Kas tunned, et oled hinnatud? Kui esimene vastus on jah ja teine ei, siis kiika töökuulutuste poole.
Eraelu on jäänud töö varju
Sa ei mäleta täpselt, mis nägu su kaasa ja lapsed on? Kodu on ainult magamiseks ja viimati tegid kodus süüa 2011. aasta jõuludel? On tähtis, et saaksid eraelu tööst eraldada ja seda ka nautida. Vastasel juhul on läbipõlemine kerge tulema.
Kui firmas hinnatakse ületunde ja ülemusele meeldib, kui riigipühadel ja nädalavahetustel tööd rabad, vaata hetkeks enda sisse. Isegi kui ületundide eest saadav raha on hea, peaksid mõtlema oma heaolule, sest ka kõige suuremad töönarkomaanid väsivad kord.


description: Maanteeamet on jalakäijatega toimunud liiklusõnnetusi analüüsides leidnud, et enim ohustatud on kaks liiklejate gruppi: eakad vanuses 65+ ja lapsed. Enim toimub eakatega liiklusõnnetusi ülekäigurajal teed ületades.

title: Enim ohustatud liiklejad on eakad ja lapsed

maintext:
Maanteeameti ennetustöö osakonna ekspert Eve-Mai Valdna ütles, et pimedal ajal kannavad inimesed tumedaid rõivaid. Seetõttu on väga oluline kõigile meelde tuletada, et helkuriga ennast nähtavaks tehes võime päästa oma elu.
«Kampaaniaga «Olen silmapaistev» soovime seenioritele meenutada, et helkurtoodete kandmine tagab neile turvalisema liikumise, sest nii on nad hämaral- või pimedal ajal autojuhile hästi nähtavad,» rääkis Valdna.
Kampaanias «Olen silmapaistev» osalevad eakatele tuttavad staarid: Reet Linna Prillitoosist ja Pekka Flang Von Krahli teatrist. / Juuli Nemvalts
PZU Kindlustus sõidukikahjude grupi juht Jaanus Tanne sõnul toimuvad ligi pooled liiklusõnnetused ülekäigu rajal ja autojuht tihti ei märkab jalakäijat, isegi mitte valgustatud ülekäigurajal.
«Jalakäija on liikluses päris kaitsetu. Liigeldes tänavatel ja teedel tuleb alati arvestada, et autojuht ei pruugi neid märgata. Tähelepanelikkus koos enda nähtavaks tegemisega aitab jalakäijal tublisti ennetada õnnetust. Helkuri kasutamine aitab hoida ära paljud kahjud,» rääkis Tanne.
Neli enim jalakäijatega toimunud õnnetuse põhjust:
Ülekäigurajal teed ületades,
sõidukitele ette jooksmine,
ühistranspordist väljudes astutakse sõitva sõiduki ette,
autojuhid tagurdavad liiklejale otsa, sest ei suuda näha piisavalt ohtu ette.
Tanne selgitas, et kindlustus analüüsib kahjujuhtumi korral, mis tingis õnnetuse ja kui jalakäijal oli õnnetuse juhtudes helkur puudu, võib kindlustus makstavat hüvitist vähendada.
Valik on seinast seina
Helkureid, millega ennast nähtavaks teha on kaubanduses suur valik. Alustades helkurribast, mis kinnitub hõlpsasi varrukale või helkurkindad, mis kepikõndi tegeva harrastussportlase hästi nähtavaks teevad.
Helkurvestide kõrvale on astunud moekad helkurtraksid, mida on mugav iga pealisrõiva peale tõmmata. Kindlasti tasuks kaaluda plinkiva helkuri soetamist või teha ennast nähtavaks hoopis helkurspeiga, mida saab kanda riietele ja jalanõudele, jalgratastele või lastevankritele. Riietelt ja jalanõudelt kulub sprei pealt maha alles mitme pesukorraga.
Valik, milliseid helkureid poodides pakutakse, on koondatud «Olen silmapaistev» lehele.


description: Mida reisikindlustust ostes silmas pidada?

maintext:
Klassikaline reisikindlustus jaguneb kolmeks: meditsiiniabi kindlustus, reisitõrkekindlustus ja pagasikindlustus. Meditsiiniabi kindlustus, mis katab ravi- ja transpordikulud ootamatu haigestumise või õnnetusjuhtumi korral, on reisikindlustuse kandev osa. Reisitõrke- ja pagasikindlustus on lisatasu eest juurde valitavad kaitsed. Kuid millele reisikindlustust valides tähelepanu pöörata?
Reisikindlustust ostes on kõige olulisem aru saada, kas see katab peamised riskid ning kui suur on kaitsete ulatus. Täna on näiteks üsna oluline punkt reisikindlustuses terrorismiohu kaitse, mis katab evakueerimisega seotud kulud.
Mida reisikindlustust ostes tähele panna
Tutvu kindlustustingimustega. Need võivad kindlustusseltsiti erineda üpriski palju
Vali vastavalt reisi iseloomule õiged kaitsed. Näiteks Alpidesse suusatama minnes tuleks osta lisakaitse, mis katab kõrge riskiga tegevusi
Vali vastavalt enda reisi iseloomule õiged kindlustussummad (limiidid). Ravi hinnad võivad maailma eri paikades olla väga erinevad
Reisitõrkekindlustuse puhul lähtu kindlustussumma valikul, kui palju on sinu esialgsed reisikulud kokku, kalkuleeri palju võib maksma minna ootamatu reisilt naasmise transport ja vali reisitõrke summa suurema kulu järgi
Vajadusel konsulteeri kindlustustöötajaga, kes aitab sul valida õiged kindlustuskaitsed ja – summad.
Kui suur kindlustussumma valida?
Meditsiiniabi kindlustuse puhul soovitab If valida kindlustussummaks kas 100 000 või 300 000 eurot. Esmapilgul tunduvad summad suured. Kuid kui mõelda halvimatele stsenaariumitele, siis ulatuvad reisil õnnetusse sattunud inimeste raviarved mitmekümnetesse tuhandetesse eurodesse
Pagasikindlustust sõlmides kalkuleeri, kui palju maksaks kogu Sinuga reisil kaasas oleva kraami – rõivad, tehnika jms – asendamine uute samaväärsetega. Pagasikindlustus kehtib kogu reisi ajal nii lennukis, hotellis kui ka linnapeal seigeldes
Reisitõrkekindlustuse puhul arvuta, kui palju Su reis kokku maksma läheb (sõidupiletid, majutus, ürituste piletid) – kindlustussumma võiks olla vähemalt sama suur kui kogu reisi hind. Arvesta sellegagi, et kui pead reisilt enneaegselt naasma ja ostma uue kojusõidupileti, on pilet viimasel hetkel ostmise tõttu palju kallim
Ravi välisriigis on kallis
„Tais Koh Phangan saarel sõitis rolleri rentinud eestlasele otsa teine rolleriga turist. Noormees murdis rolleriga kukkudes jalaluu ning pidi jääma paariks päevaks haiglaravile. Pealtnäha mitte väga tõsine õnnetus läks raviarvete, öömajade ning transpordiga maksma 20 000 eurot,” tõdeb If Kindlustuse kommunikatsioonijuht Rain Porss, et õnnetusse sattumiseks ei pea sa ise midagi valesti tegema. “Paar aastat tagasi Indias juhtunud rolleriõnnetus läks maksma 64 000 eurot. Kogenud lumelauduril aga piisas ligi 30 000 eurose raviarve saamiseks vaid ühest valest liigutusest mäel,” toob Porss ridamisi näiteid, kus reisikindlustus end ära on tasunud.
Raviarvete suurus sõltub palju ka asukohariigist. Näiteks kui ühepäevane pimesoole operatsioon maksab Tais 2 500 eurot, siis Moskvas küsitakse selle eest 8 000 ja USAs 10 000 eurot. Ka kõhuviiruste eest tuleb tema sõnul ühel maal maksta 50 ja teisel 500 eurot. Kõhuviirused on ka üks levinumaid probleeme reisil. Suhteliselt sageli pöördutakse arsti poole ka külmetuste, meres vigastatud jala ja olmetraumade tõttu.
Reisikindlustus on nagu turvavöö kinnitamine sõidukis
“Isegi siis, kui pagas kaduma ei lähe, lend ära ei jää või õnnetust ei juhtu, annab reisikindlustus inimesele turvatunde, et kui midagi peaks ka juhtuma, saab kindlustuse abiga kõik jälle korda,” võrdleb Porss reisikindlustuse tegemist turvavöö kinnitamisega autos – see on vajalik nii inimese enda kui ka tema lähedaste pärast. Harvad pole juhud, kus välismaal õnnetusse sattunud kindlustuseta inimese ravikulude tasumiseks tuleb abi paluda lähedastelt.
Peamised reisikindlustusjuhtumid
Kõige rohkem tuleb kindlustusseltsidel hüvitada inimeste tervisega seotud kahjusid, soojal maal ollakse tihti kimpus kõhuhädadega ning külmal maal suusatamise tagajärjel saadud vigastustega. Tõsisemate tervisehädade korral ulatuvad kahjusummad viiekohaliste numbriteni, enim juhtub võõrsil õnnetusi nooremate inimestega.
Kui palju maksab reisikindlustus
Keskmine reisikindlustuse makse on näiteks seitsmeks päevaks Euroopasse reisides kõiki riske sisaldades 28 eurot, Ameerikasse sama pikaks ajaks reisides tuleks tasuda kindlustuse eest 57 eurot. Soome reisides maksab kindlustus neljaks päevaks keskmiselt 13 eurot.
Kõige mõistlikum on kindlustus osta internetist
Reisikindlustus on kõige mõistlikum sõlmida internetis e-büroos, kuna seal on kindlustusseltsid teinud tublid allahindlused, Ifi e-büroos on näiteks kindlustuse sõlmimine kuni 15 protsenti soodsam.


description: Viimastel päevadel on sotsiaalmeedias liikunud loomaõiguslaste jõhker video olukorrast  firmale Balticovo kuuluvatest kanalatest. Ettevõtte kinnitusel vastavad tingimused euronõuetele.

title: Eestis müüdavate munade masendav päritolu tuli ilmsiks

maintext:
Puurides peetakse rohkem kanu kui lubatud, söödarenn on liiga lühike, puuduvad õrred, allapanu pole piisavalt – just selliseid rikkumisi avastas Läti veterinaar- ja toiduamet oma regulaarsetel kontrollreididel lõunanaabrite munatootja Balticovo juurde, kirjutab TVnet.
Balticovo mune müüakse ka Eestis. Läti veterinaar- ja toiduameti juhi Rudite Varna sõnul on nad tänavu n ettevõtet rikkumiste eest trahvitud 1800 euroga. Rikkumiste korral antakse ettevõttele aega olukorra parandamiseks ja tähtaja möödumisel tehakse uus kontroll. Kui rikkumine kordub, määratakse ettevõttele trahv. 2015 trahviti firmat 3300 euroga.
Läti TV3 saates «Midagi isiklikku» näidati lugu Balticovo kanalas valitsevatest suleliste pidamiseks sobimatutest tingimustest. Loomakaitsjatel õnnestus tungida ettevõtte Madona ja Daugavpilsi kanalatesse ning loomaõiguslaste kinnitusel ei vasta kanalad seaduses ette nähtud tingimustele.
Loomaõiguslaste tehtud videos on näha, kuidas surnud linnud on elavatega ühes puuris, linnud on puurides tihedalt üksteise kõrval.
Balti riikides müüdavatest munadest 90 protsenti on nö puurikanade omad, sest selliste munade hind on märksa odavam. Vastavalt euroliidu nõuetele viitab munakarbil oleva koodi esimene number päritolule ning number 3 tähendab, et tegu on puurikanade toodanguga. Number kaks tähistab õrrekanade ja number 1 vabapidamisel elavate kanade mune.
Balticovo esindaja sõnul on puurikanade toodang ohutu, kuna kanade tervist ei mõjuta keskkonnategurid. Puuri kanadel ei esine nakkushaigusi ja seetõttu pole neile vaja anda medikamente. Ka ei jää puurikanade muna söövad inimesed salmonelloosi, sest linnud on selle haiguse vastu vaktsineeritud.
Ettevõtte pressiesindaja Armand Stern kommenteeris loomaõiguslaste videot nii: «Hiljuti oli ettevõttes võttegrupp, mis näitas, et meie tootmine vajab muutusi. Me teame, et saame paremini töötada. Ettevõte tegutseb vastavalt juhistele veterinaar- ja toiduameti juhistele ning meie tootmine vastab kõigile Euroopa standarditele».
Organisatsiooni Loomade nimel pressiesindaja Anita Jürson sõnul käisid Läti loomakaitsjad septembris kolmes Balticovo farmis: Madonas, Daugavpilsis ja Iecavas.
Šokeerivad tingimused
Šokeerivas videomaterjalis on näha kohutavates tingimustes peetavaid loomi: kanad on haiged, vigastatud ja kaotanud suure osa oma sulestikust. Samuti on näha surnud loomi, kes on jäetud koos elavate kanadega puuridesse vedelema ja kelle kehad on juba hakanud lagunema. «Loomadel on verd imevad parasiidid ja enamikel neist on nokk osaliselt amputeeritud. On näha, et loomi peetakse puurides kitsastes tingimustes ning nad ilmutavad tüüpilisi stressiilminguid: nokivad üksteist ja puure,» kirjeldas ta videot.
Jürsoni sõnul on munakanade pidamine puurides üks julmematest praktikatest tänapäeva põllumajanduses ja pole alust arvata, et Eestis oleks olukord kuidagi parem. «Sellistes puurides toodetud munad on ebaeetiline toode, mis on vastuolus ühiskonna väärtushinnangutega,» lisas ta.
Puurides puudub kanadel võimalus loomuomaselt käituda. «Nad veedavad kogu elu metallist traatpõrandal keset müra, kitsikust ja tolmu. Kanad saavad puurides vaevu ümber pöörata või tiibu sirutada. Nad ei näe kunagi päikesevalgust ega tunne maapinda oma jalge all,» rääkis Jürson.
Loomaõiguslase teatel on õigusaktides sätestatud kanade minimaalsed pidamistingimused, mille järgi peab iga looma kohta olema 600 cm2 (ühe A4 paberi ulatuses) vaba ruumi, 15 cm pikkune õrs ja 12 cm pikkune söötur. Puuris peab olema pesa, mille põrand ei ole traatvõrgust, ja allapanu. «Isegi neid minimaalseid nõudeid ei järgita, mis muudab probleemi loomade jaoks veelgi teravamaks. Sellised pidamistingimused on keelatud nii Läti õigusaktidega kui ka Euroopa Liidu nõukogu direktiiviga 1999/74/EC, millega sätestatakse munakanade kaitse miinimumnõuded,» kinnitas Jürson.


description: Täna 13:30 Tallinnast Helsingi suunal startinud M/S Superstar pidi keskealise soomlasest reisija terviserikke tõttu kümme minutit pärast väljumist sadamasse tagasi pöörduma. Päästjatel inimest päästa ei õnnestunud.

title: Tallinki laeval suri terviserikke saanud reisija

maintext:
«Tegu on Tallinn-Helsingi kiirliinil sõitva laevaga Suprestar, mis siis graafiku järgselt väljus 13:30 Tallinna sadamast, kuid keeras kümme minutit pärast väljumist otsa ringi, sest ühel reisijal tekkisid terviseprobleemid,» kommenteeris Tallinki pressiesindaja Luulea Lääne. Lääne sõnul alustas laevapersonal koheselt ka elustamist ning kutsuti kiirabi.
«Kuid kahjuks väga pikaajaline esmaabi andmine ka professionaalsete meedikute poolt, kes siis Eesti poolt peale tulid, tulemust ei andnud,» tõdes Lääne.
Laeva väljumine on nüüdseks viibinud poolteist tundi. «Ilmselt nüüd lähiajal laev saab siiski väljuda,» sõnas naine. Ta lisas, et pardal olevaid inimesi on teavitatud põhjustest, miks laev tagasi pöördus ja miks väljumine viibib. «Väga pikalt ei olnud ka võimalik öelda, millal see väljumine saab toimuma, sest see sõltus kõik sellest esmaabi andmise protsessist. Seetõttu oleme me tänulikud teistele reisijatele nende kannatlikkuse ja mõistmise eest. Ja muidugi avaldame lahkunu omastele kaastunnet.»
Terviserike tabas keskealist Soome meesterahvast.


description: Variety veebiväljaanne viis läbi uuringu näitlejate, nende juristide, agentide, juhtide ja teiste esindajatega, et saada läbilõige näitlejate palkadest.

title: Vaata, kui palju teenivad sinu lemmikseriaalide näitlejad

maintext:
Nimistu: edukad inimesed, kelle karjäär on alanud kiirtoidukohast
Isegi ülikooliharidusega noorel võib minna aega, enne kui saada erialasel tööl jalg ukse vahele. Seetõttu ei tasu meelt heita, kui esimene töökoht on mõnes söögikohas, sest kusagilt peab ju alustama.


description: Külmade ilmade saabudes tuleks paljudes suvekodudes talveks vesi välja lasta ja torud soojustada, et kevadel ei ootaks tulijaid halb üllatus.

title: Kuidas hoida veesüsteemi külmumise eest?


description: Inimesed ei tohiks muretseda, et iga päev kasutatavad asjad võiksid oma tegevusega neid alt vedada, ometi nad seda siiski teevad.

title: 11 kohutavalt disainitud igapäevaeset, mis tuleks uuesti leiutada

maintext:
Iga viimseni teritatud hariliku pliiatsi taga on šampoonipudel, mis ei saa kunagi tühjaks, kirjutas Business Insider. Ja see on kõigest üks mitmest asjast, mis sinu koduski tõenäoliselt olemas on. Siin on loetud tooted, mida oleme kasutanud juba kümnendeid, aga selle aja jooksul pole neid üldse suudetud paremaks teha.
Vihmavarjud on siin maailmas eksisteerinud esimesest sajandist alates. Tihti saab vihmavarjud väikseks kokku pakkida, nende konstruktsioon on aga siiski üsna õrn. Nii et tugevama saju ja tuule korral paindub vihmavari kas tagurpidi või laguneb täielikult.
Isegi kui oled ülipõhjalik hambapastatuubi tühjaks pigistaja, taipad lõpus, et on korgilähedane ala, kust pole võimalik sisu siiski kätte saada, ükskõik kui kõvasti sa ka üritad. Selle probleemi lahendaja võiks küll Nobeli preemiale kandideerida.
Sama kehtib ka šampoonipudelite kohta, mis kasutavad suruõhusüsteemi. Nii kui vedeliku tase muutub pudelis liiga madalaks, pole seda enam võimalik pumba abil kätte saada.
Sa saad kohe aru, et pakend on kehvasti tehtud, kui pead selle avamisel vihastama või närvi minema, sest seda on lihtsalt võimatu avada. Plastpakendid pole kellegi sõbrad.
Sooja ja külma vee valamusegisti patenteeriti esimest korda 1880. 136 aasta pikkuse ajaloo jooksul pole aga keegi suutnud disainida seda selliseks, et kraani all saaks pesta mõlemat kätt korraga, ilma et kumbki neist vastu valamu tagumist seina puutuks.
Kõige kindlam viis kellestki idioodi muljet jätta on panna avalike asutuste ustele suured käepidemed. Vahet pole, kas neid peab lükkama või tõmbama, mingil maagilisel moel suudad sa esimese katse teha ikka vales suunas.
Automaatsed kätekuivatid tunduvad teoorias päris hea mõttena ja mõni neist isegi suudab oma ülesannet täita, aga enamjaolt ajavad nad lihtsalt õrna õhku välja käsi kuivaks tegemata. Eriti «lõbus» on veel siis, kui sensor väga hästi ei tööta.
Toidukile aitab küll sööki säilitada, aga ainul juhul kui käsitsed seda õigesti, vastasel juhul võid sattuda õudse unenäo keskmesse.
Arvestades seda, kui palju me teame vetsupotil levivatest bakteritest, on veider, et nii paljud kasutavad ikka nupuga vee peale laskmise süsteemi, selle asemel, et see teha mugavalt jalaga kasutatavaks. Lisaks kulub vee peale tõmbamisega meeletu kogus puhast vett, eriti arvestades seda, et miljardid inimesed elavad maailmas ilma puhta veeta.
Arvuti printerid kasutavad kalleid kassette ja nõuavad suuri lisaseadmeid, et lihtsalt teha digitaalselt dokumendist füüsiline. Paljud on ka suured kobakad ning tehtud loodusvaenulikust plastist ja ka kolmekümne aasta jooksul ei ole suutnud disainerid paremat lahendust välja mõelda.
Suitsuandurid hakkavad kergesti tööle ja pea võimatu on neid vaigistada. Paljudel mudelitel pole nuppu, et sireen kinni panna. See aga viib olukorrani, kus pead võtma tooli, küünitama lae alla ja eemaldama patareid. Parema meelega ei mainiks, et tõenäoliselt ei tule meelde neid hiljem tagasi panna.


description: Glögi joomine on põhjamaades levinud just jõulude ja aastavahetuse aegu. Õige pea võib aga juhtuda, et lemmikglögi poest enam selle nime all ei leiagi.

title: Euroliidu glögireeglid tekitavad segadust

maintext:
Aromatiseeritud veinitooteid puudutava EL õigusakti uuendatud versiooni kohaselt ei saa enam iga glögi seda nime kanda, vahendab Local. Muudatus tähendab seda, et glögiks kutsutavas tootes sisalduv alkohol peab pärinema veinijookidest või kuivatatud viinamarjade destillaadist. Kui joogis sisalduv alkohol pärineb mujalt, näiteks destilleeritud suhkrulahusest, ei tohi see kanda glögi nimetust.
See tähendab ka seda, et kui hõõgveinile on vürtsitamiseks lisatud rummi või viskit (näiteks Rootsis levinud jook starkvinsglögg), peab neil toodetel samuti nime muutma. Seda on kajastanud näiteks Rootsi ajaleht Svenska Dagbladet ning paljud rootslased on avaldanud oma rahulolematust, viidates, et tegu on sisuliselt mõttetu muudatusega.
Rootsi riiklik alkoholimonopol Systembolaget aga selgitas, et pole mõtet pahameelt tunda, sest tarbija jaoks suurt midagi ei muutu – armastatud jõulujoogid jäävad ikka alles.
«Selleks, et jätkata glögi müümist, oleme laiendanud oma glögisortimenti nii, et seal leidub sektsioon «muud jõulujoogid». Näiteks on seal ka hooajalisi viski või rummiga kangemaks tehtud jooke,» rääkis Systembolaget’i pressiesindaja Ida Ingerö. Seega ka kangemad versioonid glögist jäävad müügile kõrvuti «õigete glögidega», mitte ei kao poelettidelt.


description: Kemikaalidega töödeldud toit muutub nii mõnelegi järk-järgult vastumeelseks, mistõttu otsustatakse aina enam mahedalt toodetud toiduainete kasuks.

title: Põhjanaabrid himustavad mahetoitu

maintext:
Mahetoodete tarbimine põhjanaabrite seas on tõusuteel, kirjutab Yle. Soome kauplustes müüdi eelmise aasta juulist kuni tänavu juunini hinnanguliselt 250 miljoni euro väärtuses orgaanilisi toiduaineid ja tarbekaupu, millega laienes sektori turuosa 1,9 protsenti. Enimmüüdud mahetooted on banaanid, munad, piim ning õunad.
Soome mahetootjate ühingu Pro Luomu esindaja Marja-Riitta Kottila sõnul on Soome tarbijad aina enam huvitatud sellest, kuidas toidutootmine aset leiab ning kas see mõjutab inimesi, loomi ja loodust.
«Mahetoodete valik on järjest paranenud ning sellega ühes ka hinnad langenud – need kaks tegurit mängivad rolli ka müüginumbrites,» märkis ta.
Kottila sõnul jagunevad Soomer mahetoidu tarbijad mitmesse eraldi gruppi. «Tavaliselt kui perre sünnib laps, siis süveneb vanemate huvi toidu vastu ning nad pööravad rohkem tähelepanu lapse toitmisele. Samas on mahetoidust huvitatud ka vanem elanikkond, kes teeb palju ise süüa. Uueks sihtgrupiks võib aga pidada inimesi, keda huvitab tervisesport ning tervislik toit ning kes soovivad oma tervise eest suuremat hoolt kanda,» selgitas ta.
Jaemüüjad on samuti püüdnud aina enam mahetooteid turustama hakata, eriti Helsingi lähiümbruses, kus on seega müüginumbrid rohkem kasvanud kui mujal Soomes. Samas on soomlaste teadlikkus ja huvi mahetoodete vastu siiski väiksem kui Taanis või Rootsis.
Soomes enimmüüdud mahetoote liidripositsioonil püsib senini piim. Aastaga on märkimisväärselt kasvanud ka mahepuu- ja köögiviljade tarbimine ning paranenud valik orgaanilise kohvi osas.
Siiski ei kehti sama tendents iga toote puhul, vaid näiteks orgaanilise leiva, õlle, jogurti ning liha müük ei edene sugugi nii hästi. Soome päritolu mahetoodete osas teevad aga head müüki eelkõige munad, piim ja hakkliha, tõusuteel on ka juust.


description: Itaalia professor lisas jäätisele hulga kasulikke aineid, mis panid seda söönud inimesed kiiremini rattaga sõitma ning parandasid keha verevarustust.

title: Jäätis, mis parandab su tervisenäitajaid

maintext:
Jäätisearmastajast professor Valerio Sanguigni pani kokku rohkelt antioksüdante sisaldava jäätise ning patenteeris selle retsepti, vahendab Independent. Täpne retsept jääb saladuseks, kuid omapärane jäätis sisaldab toorkakaopulbrit, pähkleid ja rohelise tee ekstrakti, mis on tuntud südame tervist parandavate antioksüdantidena.
Jäätise degusteerimise tulemused Rooma Tor Vergata ülikoolis näitasid, et selle söönute kehalised näitajad paranesid mõnevõrra. Osalejatelt võeti vereproov enne ja pärast jäätisega maiustamist ning paluti sisejalgrattal vändata nii kiiresti, kui nad suudavad. Platseebona söödeti osalenutele ka tavalist šokolaadijäätist. Kui tavajäätisega rattasõidu tulemused ega tervisenäitajad ei muutunud, siis uue jäätise sööjate veresoonte funktsioonides nähti paranemist.
Sanguigni andis mõista, et kahtlemata ei pea tervislik toit halvasti maitsema. Talle teadaolevalt on tegu esimese uuringu ning tootega, mis tõestab, et ka naturaalne jäätis võib olla tervisenäitajaid arendav ning kasulik stressi vähendamisel ja füüsilise töö tegijatele.
«Palju räägitakse, et granaatõunad, goji-marjad jm on head antioksüdandid, kuid töötlemisel võivad need oma väärt omadused kaotada. Toiduained, mis töötlemisele ja säilitamisele paremini vastu peavad, on aga kakaooad ja roheline tee ning seda just madalatel temperatuuridel,» nimetas professor põhjuse, miks ta otsustas need komponendid panna jäätise sisse.


description: Ebaõnnestunud rahavahetuse tõttu Ukrainas jäi naisel suur rahasumma kaardil broneeringusse ning pank pole kuu aja jooksul suutnud olukorda lahendada.

title: Luhtunud tehing välismaal jättis naise ootamatult reisirahata

maintext:
Septembri lõpus Ukrainas reisil käinud Birgith püüdis kohapeal raha vahetada, ent kolmel katsel ega erinevate kaartidega see ei õnnestunud – kaardi sai ta rahavahetusautomaadist küll tagasi, kuid raha mitte.
«Internetipangast nägin, et raha on kõigil kolmel korral broneeritud ning mul soovitati teha tehingu vaidlustamine. Esmalt öeldi, et raha tagasisaamisega läheb nädal aega,» kirjeldas ta.
SEB panga infoliinilt soovitati naisel pöörduda kohaliku panga poole, mida ta juhtunu järgsel päeval ka tegi. «Sealt öeldi, et SEB peab maksed ikka ise ära tühistama ja nemad seda teha ei saa. Kuna ma polnud ainus inimene, kellel sama probleem oli, siis helistas SEB-sse ka teine reisikaaslane, kes on poliitikas tegev ja omab mitut ettevõtet. Temal tühistati see makse telefoni teel ära,» rääkis Birgith. Talle jäi arusaamatuks, miks ei suutnud pank tema olukorda samamoodi lahendada ning kas tõepoolest eelistati üht klienti teisele.
Summa, mida ta tagasi ootab, ulatub üle neljasaja euro ning lisaks põhjustasid ootamatult suurema väljamineku ka pidevad telefonikõned pangale. Sugugi vähem ärritav pole ka see, et kuna ta on suhelnud mitmete infoliini töötajatega, rääkisid kõik erinevat juttu ning on seni andnud tulutuid lubadusi raha tagastamise kohta.
«Pank sai probleemist teada 25. septembril ja raha läks broneeringust välja järgmisel päeval – kiri Ukraina pangale saadeti aga 27. septembril. Mis kasu sellest siis enam on ja miks SEB kohe tegelema ei hakanud?» tõdes Birgith.
Praegu seisvat kaotsiläinud raha tagastamine naise sõnul selle taga, et SEB ootab Ukraina pangalt e-kirjale tagasisidet. Möödas on aga ligi kuu ning selle jooksul pole midagi muutunud. «Võtsin ise eelmisel nädalal Ukraina pangaga ühendust ning nad vastasid mulle poole tunniga,» jääb naisele olukord mõistmatuks.
SEB panga kommunikatsioonijuht Julia Piilmann kommenteeris, et vaidlustatud tehingute osas on Ukraina panga vastu algatatud ametlikud tagasinõuded, kuid paraku on rahvusvahelise tagasinõude menetlemine aeganõudev protsess ning klienti on sellest teavitatud.
«Kohapeal palusime klientidel Ukraina pangaga ühendust võtta lootuses, et panga teavitamisel ebaõnnestunud tehingud peatatakse ning maksenõuet tehingute osas ei saadeta. Sellisel juhul oleks saanud broneeringud tühistada ning klientidel oleks olnud võimalik kiiremini oma raha kasutada,» kirjeldas Piilmann. Paraku saatis Ukraina pank tehingud siiski töötlusesse ning summad debiteeriti klientide kaartidelt.
Piilmann selgitas, et kaarditehingu puhul saadetakse esmalt panka päring tehinguks vajalike vabade vahendite olemasolu küsimiseks ning selle alusel tekib kliendi kaardile broneering. Tehing debiteeritakse kaardilt (deebetkaardi puhul kontolt) siis, kui kaupmees saadab pangale tehingukinnituse ehk maksenõude.
«Nii broneerimis- kui maksenõude esitamise protsess on automaatsed ning ühe protsessi kaks lahutamatut osa. Broneeringu kustutamine kaardilt ei oleks paraku protsessi peatanud - seda oleks saanud teha ainult tehingu algatanud pool, Ukraina pangaautomaati omav pank,» lisas ta.
Klientide erineva kohtlemise osas sõnas Piilmann, et kahe kliendi juhtumid olid kas mõnevõrra keerulisemad või erinevad või olid nad ühenduses erinevate töötajatega, kes reageerisid juhtumile erisuguselt.
«Tänaseks on mõlemal kliendil maha läinud summa tagastamiseks tagasinõuded algatatud ning loodame, et mure saab varsti lahendatud,» lisas ta.


description: Postimehe lugeja saatis veebipoe lingi (pildil), kus eraisik müüb AK-47 relvale kuuluvat salve. «Kas sellist asja on üldse seaduslik Eestis müüa?» tahtis ta teada.

title: Lugeja küsib: kas eraisik võib läbi ostuportaali relva salve müüa?

maintext:
Koolialguse puhul uut seljakotti otsinud lugeja sattus juhuse tahtel silmitsi aga koolikotiga, mille kirjeldus ei vastanud piltidele. «Pilti lähemalt uurides tundub, et tegu ei ole siiski vahtralehtedega vaid hoopis kanepilehtedega. Miks sellist asja noortele müüakse?» küsib lugeja.
Lugeja küsib: kas Kaup24 teeb petlikke allahindlusi?
«Veebipood Kaup24 reklaamib, et kõik parfüümid on kuni 80 protsenti soodsamad, kuid nad on selle hinna lisanud tavahinna juurde. Teistes veebipoodides on lõhna tavahind peaaegu sama mis Kaup24 soodushind,» kirjutas lugeja.


description: Hiiumaa ja mandri vahet sõitva parvlaeva St Ola tänahommikused väljumised nii Rohuküla kui ka Heltermaa sadamast hilinesid või hilinevad rikke tõttu.

title: Parvlaeva St Ola rikke tõttu lükkus mitu reisi edasi

maintext:
TS Laevad hoiatab: ootejärjekorrad sadamates võivad kujuneda väga pikaks
TS Laevad teatas, et kuna ilmateade ei luba nädala lõpuks midagi head, võib see tähendada reiside tühistamist nii Saaremaa kui ka Hiiumaa liinil ning reisijatel tuleb taas arvestada pikkade ootejärjekordadega sadamates.


description: Talverehvide kohustuslik kasutusaeg on küll alles ees, kuid naastrehvide kasutamine on lubatud 15. oktoobrist.

title: Homsest võib autole alla panna talverehvid

maintext:
Maanteeameti tehnoosakonna juhataja Jürgo Vahtra sõnul eraldi korraldust rehvide vahetuseks keegi ei anna ja rehvivahetamise otsuse teeb iga juht ise ilmastikuolude ja oma igapäevase teekonna põhjal.
«Rehvivahetuse täpne aeg sõltub eelkõige teeoludest ning sellest, kui palju ja millistel teedel sõidetakse. Siin ei ole ühest vastust ning maanteeamet täpset kuupäeva ette ei kirjuta,» selgitas Vahtra. Ta lisas, et siiski 1. detsembriks peavad kõigil autodel all olema talverehvid.
Naastrehvide kasutusaeg on reguleeritud majandus- ja kommunikatsiooniministri määrusega «Mootorsõiduki ja selle haagise tehnonõuded ja nõuded varustusele».
Määruse kohaselt on naastrehve lubatud kasutada kuni 31. märtsini ning erandina talviste tee- ja ilmastikuolude esinemise korral kuni 30. aprillini.


description: Koogi tarbeks õunte koorimine võtab parasjagu aega, kuid akutrelli kaasabil saad kasvõi hunniku õunu kiirelt ja suurema vaevata kooritud.

title: Video: nipp, mille abil saad õunad sekunditega kooritud

maintext:
Õunauputus ubina hindu kauplustes alla ei löö
Kuigi õunasaak on tänavu rikkalik, siis saab suurem osa inimestest maitsvaid vilju sõbralt või tuttavalt, mistõttu jääb kodumaise õuna müük poodides pigem napiks ja kallihinnaliseks.
Vaata järele: tõenäoliselt oled kogu elu banaani liiga tülikalt koorinud
Kas sina tead, kuidas banaani tegelikult kooritakse? On väga suur tõenäosus, et sa ainult arvad, et tead.
Nipinurk: kuidas hakkida sibulat ilma pisaraid valamata?
Sibulat läheb tarvis paljudes toitudes, selle hakkimine ei ole ole tavaliselt just kõige meeldivam. Küll on püütud pead kangest aurust eemal hoida või lõigata sibulat ujumisprillidega - tegelikult on olemas veelgi parem variant.
Lihtne nipp, kuidas lõikuda sibulat nii, et sul ei ole isegi aega pisaraid valada
Oled juba proovinud mitut trikki ja nippi, aga silmad jooksevad sibulat lõigates ikka vett? Siin on üks kiire ja geniaalne nipp, kuidas lõigata sibulat nii, et sul ei ole isegi aega pisaraid valada.
Hämmastav nipp kartulite koorimiseks säästab söögitegemisel tohutult aega
Käsi püsti, kes on loobunud kartulitoidu valmistamisest seetõttu, et kartulite koorimine võtab liiga palju aega? Siis on see nipp just sulle.
Õunasiidrit või -limonaadi võib kodus valmistada igaüks
Õunajooke valmistavate väiketootjate sõnul on õuntes palju kasutamata potentsiaali ja lihtsama siidri, limonaadi või veinivalmistamisega toime tulla ei ole sugugi nii keeruline, kui esmapilgul võib paista.
Neli õunaaednike retsepti neile, kes ei tea, mida teha õuntest
«Õunu tuleb kohelda sama õrnalt nagu kanamune,» kõlab üks tarkusi, mida Järvamaa Rebase talu õunakasvatajad Piia ja Meelis Tiigemäe vilju noppides järgivad. Kui neil praegu jagubki aega õunakoogi küpsetamiseks, siis on see midagi imelihtsat ja kiiret.
Kuidas õunu õigesti koristada ja säilitada?
Septembris on aeg õunu koristada. Sõltuvalt sordist on õunte valmimis- ja koristamisaeg erinev. Viljade küpsuse hindamiseks tasub võtta mõni õun, lõigata see keskelt pooleks ja hinnata seemneid: heledad seemned näitavad, et õun tahab veel küpseda, õrnalt pruunikad seemned viitavad, et õun on koristuseks küps.
Mida teha õuntega, mis enam söögiks ei kõlba?
Käes on õunahooaeg ning paljude koduaedu on tabanud lausa õunauputus. Õuntest saab teha mahla, moosi ja õunakooki, kuid sellest hoolimata jääb inimestel tihtilugu suur osa õunu ikka üle.


description: Päästeamet on inimeste harimiseks välja töötanud väga lihtsa skeemi, kuidas tuleohutust tagada, kusjuures mõõdulindiga saab suure osa tööst tehtud.

title: Tuleohutuse tagab mõõdulint ja kaine mõistus

maintext:
Aastaringselt kasutuses olev pliit või kamin vajaks tuleohutusspetsialist Kaur Tammepuu sõnul ülevaatust vähemalt paar korda aastas, kirjutab Anne-Ly Sumre Saue valla lehes Koduvald. «Need juhud, kus pliidiplaadil on praod sees, nii et leek käib kergelt juba välja, aga vanaema paneb ikka poti tulele, ei ole harvad,» toob mees näite.
Aga ka sellest, kui pliidisuu ees paistab kõik korras olevat, ei ole veel väga kasu. Ka lõõrid-korstnad vajavad regulaarset puhastust. «2015. aasta novembriks tuli seaduse järgselt kõik küttekehad üle vaadata ja omada kinnitavat akti. Nüüd, aasta hiljem, on nii, et meie korstapühkijad suunduvad ära Soome, sest Eesti rahvas näib arvavat, et enne järgmist viit aastat pole vaja midagi teha. Tööd korstnapühkijatel lihtsalt pole,» teab Tammepuu. Aga selle vahepealse nelja aastaga võivad asjad minna nii käest ära, et kui spetsialist lõpuks jõuab, tuleb küttekeha töökorda ja ohutuks timmimise eest sadu eurosid välja käia. Rääkimata sellest, et selle nelja aasta jooksul võib mõni õnnetus juhtuda.
Ameti soovitused tuleohutuse kontrollimiseks. / Päästeamet
Käi majapidamine mõõdulindiga üle
Paljudes kodudes ladustatakse puuhalud otse kamina või ahju kõrvale ja ette. Vahel laotakse suisa kunstipäraselt riita ja tuntakse uhkust, üldse aru saamata, et midagi valesti tehakse. Päästeameti juhendil on aga selge soovitus: kui on lahtine kolle, peaks ava ees olema põlevmaterjaliga vahet vähemalt 750 mm, külgedelt 150 mm.
Kui on uksega küttekolle, siis on vastavad numbrid 400 ja 100 mm. Prügikonteinerid peaksid olema majaseinast vähemalt kaks meetri, puukuur või -riit vähemalt nelja meetri kaugusel. «Päris tihti tuleb ette seda, et võetakse ahjukuum tuhk ja viiakse see kilekotis plastikust prügikonteinerisse. Kui see peaks süttima ja konteiner toetub vastu maja seina, siis...» jätab Tammepuu tagajärjed kõva häälega välja ütlemata.
Grill tuleks paigutada majast ja terrassist vähemalt kahe meetri kaugusele, lõke kaheksa meetri kaugusele. «Ja kulupõletamine on üldse Eesti vabariigis keelatud,» tuletab spetsialist sügistööde kontekstis meelde.
Tulekustutist on abi, kui seda kasutada osatakse
Tulekustuti võiks olla koduse majapidamise esmane ohutusvahend, aga kasu on sellest ainult siis, kui seda kasutada osatakse. Tammepuu soovitab kõikidel pereliikmetel teha läbi väike õppus. Mingi teoreetilise teadmise saab muidugi ka internetist ja kasutusjuhendist, aga tõekriteerium on ikka praktika. «Kui näiteks töökohas tehakse tuletõrjeõppusi, minge proovige kindlasti järele,» soovitab spetsialist. Aga koju võib soetada ka ühe kustuti kohe täitsa katsetamiseks. Tulekustuteid on kolme tüüpi: pulber-, vaht- ja süsihappegaasiga kustutid. «Mina soovitan vaht- või süsihappegaasi oma. Pulberkustuti on küll kõige soodsam, aga kui seda on vaja kasutada, siis on rikutud mitte ainult põlev koht, vaid ka kogu ümbrus ja esemed,» soovitab Tammepuu.
Tõsi, seaduseandja tulekustuti omamist kohustuslikuks ei ole teinud. Küll aga on kohustuslik suitsuandur. «Sellega on jälle sama lugu, et kohustus on omada üht andurit terves majapidamises, olgu selleks kahetoaline korter või kolmekorruseline häärber. Kaine mõistus ütleb, et viimases jääb ühest selgelt väheks,» soovitab Tammepuu asja ratsionaalse pilguga vaadata.
Elektriseadmete ebaõige kasutamine
Kõiki juhtmeid televiisorilt ja külmkapilt ei pea küll igapäevaselt stepslist välja sikutama, küll aga nimetab Tammepuu kitsaskohana näiteks igasuguste telefoni- ja arvutilaadijate jms kasutamist. Nimelt on tema sõnul enamike nende kasutusjuhendis kirjas, et kui laetavat seadet taga ei ole, peaks need ka vooluvõrgust välja võtma – need kuumenevad üle, tekivad lühised, plastmasskorpus võtab kergesti tuld.... «Aga kui paljud meist igapäevaselt mobiili akulaadi- ja voolust lahti ühendavad?» viskab Tammepuu küsimuse õhku.
Märksõnaks hooletus
Enamike tulekahjujuhtumite taga on hooletu käitumine. Suitsetamine voodis ja sellest tekkiv tulekahju on juba omaette klassika. Samamoodi hõõguvate konide prügi hulka poetamine ja juba eelnevalt mainitud kuum tuhk, mida hoitakse-kallatakse valest materjalist ämbritesse-konteineritesse. «Just oli juhtum, kus memmeke pani õhtul enne magamaminekut tuha ämbrisse ja ütles kaasale, et küll hommikul viib välja, ei hakka pimedas minema. Nii oldi ses majapidamises tehtud juba aastakümneid, kõik olid sellest harjumusest teadlikud. Ainult et ühel hommikul toodi majast välja mõlema vanainimese surnukehad,» soovitab Joel noorematel inimestel tähelepaneliku pilguga käia üle ka eakamate lähedaste majapidamised.
Ja loomulikult küünlad. Kas nad asuvad mittepõleval pinnal, kas läheduses ei ole kergestisüttivaid materjale, kas aknast tulev tuuleiil võib puhuda kardina küünla lähedale, kas põlev leek jääb nii lapse käte- kui kassi hüppeulatusest välja? «Paradoks on muidugi selles, et kelle elus pole tuli kahju ja kurja teinud, neist lähevad hoiatused kaarega mööda. Kes korra laksu on saanud, need oskavad selle peale mõelda,» resümeerib Kaur Tammepuu.


description: Läti juhtiva munatootja Balticovo Daugavpilsi, Madona ja Iecava kanalates on lindude tihedus vastavuses linnupidamise heaolustandarditega, ütles Läti toidu- ja veterinaarameti pressiesindaja Ilze Meistere.

title: Läti veterinaaramet peab Balticovo farmi kanade pidamist normikohaseks

maintext:
Veternaaramet tegi selle järelduse pärast 21 kanala kontrollimist.
Inspektorite hinnangul olid puurid piisavalt avarad ning lindudel oli vaba pääs toidu ja vee juurde ning õrrele.
Samuti jõudsid veterinaarameti inspektorid järeldusele, et lindude suremus kanalates jäi normi piiresse.
Enne seda olid loomakaitsjad süüdistanud Balticovot lindude halvas kohtlemises Madona ja Daugavpilsi farmis. Balticovo kutsus neid kolmapäeval farmi vaatama, et veenduda oma silmaga, et nende süüdistused ei pea paika.


description: Virumaal elatakse Elroni diiselrongide suhtes erinevate ootustega: kui Rakvere ihkab sõiduplaani muutusi, siis Narvas soovitakse rongiliikluse tihendamist.

title: Elron kaalub idasuunale tihedamat graafikut

maintext:
Elronil kulgeb iga päev Tallinnast Narva poole kolm ja pool diiselrongi, sest õhtune veerem sõidab vaid Rakvereni. Kohtumisel Elroni esindajatega avaldasid Ida-Virumaa eestkõnelejad soovi, et praegune poolik reis puudutaks ka piirilinna, vahendasid ERRi teleuudised.
«Kindlasti oleks lähiperspektiivis vajalik ja mõistlik ja me näeme ka ise selles nõudlust täiendavaks väljumiseks Tallinna-Narva suunale,» ütles Elroni juhatuse esimees Andrus Ossip.
Rakvere abilinnapea Rainer Miltopi sõnul on Tallinnasse tööle jõuda hommikul päris hea, tagasijõudmine aga keeruline, sest töölt peab kas varem ära tulema või pärast tööpäeva pikemalt rongi ootama.


description: Nõudepesemine võib tihti olla tüütu ja aeganõudev, eriti kui kodus pole nõudepesumasinat.

title: Hoia köögis aega kokku nende kahe lihtsa nipi abil

maintext:
NBCnews tõi välja kaks lihtsat nippi, kuidas köögis aeganõudvate asjade, nagu filterkohvimasin ja lõikelaud, pesemist kiirendada.
Iga kohvijooja teab, kui raske on filterkohvimasinat puhtaks teha, kui see on mõnda aega seisnud. Ükskõik kui palju sa ka ei prooviks, kann pole kunagi enam nii puhas ja särav kui sellel päeval, mil sa ta ostsid. Tasub proovida äädikalahust.
Kuidas kergesti filterkohvimasinat puhastada:
Masina puhastamiseks tuleb sul täita veepaak vee ja äädikalahusega. Pane kohvimasin tööle ja lase veel voolata mõne tassi jagu. Seejärel pane masin kinni ja lase sel seista 45 minutit. Pane masin uuesti tööle ja lase kogu vesi ära joosta. Järgmisena täida veepaak tavalise veega ja lase tal läbi käia seni, kuni äädika lõhn on kadunud.
Pärast söömist ei viitsi keegi nõusid pesema hakata, eriti lõikelaudu. Ka siin saab appi võtta köögikeemia.
Kuidas lihtsasti lõikelauda pesta:
Esmalt tuleb sul lõikelauale soola raputada. Seejärel lõika sidrun pooleks ja hõõru lõikelauda pooliku sidruniga. Lase sel toimida viis minutit ja seejärel loputa lõikelaud veega üle. Järgmine kord, kui lõikelauda kasutad, on see nagu uus.


description: Sajandivahetuse paiku sündinud noored teemantidest ja teistest kallitest vääriskividest ei huvitu. Nende raha kulub kogemuste jahtimisele.

title: Teemandid polegi igavesed: millenniumlased kalleid vääriskive ei osta

maintext:
Tuntud fraas «teemandid on igavesed» ei pruugi enam nii igavene olla, sest pealekasvav põlvkond, kes on hakanud tööl käima, oma raha kallitele vääriskividele ei kuluta, kirjutab The Independent.
Teemantsõrmus ja kihlumine tundub justkui käsikäes käivat, kuid nooremal põlvkonnal on teised huvid. Teemante seostakse abieluga, sest mõlemaid peetakse igaveseks. Teemanti lihvimine, puhastamine ja müümine sümboliseerib tööd ja pingutust – seda, mida kõike ka abielu vajab.
2015. aastal langes teemantide müük kaks protsenti esimest korda kuue aasta jooksul. Töötlemata teemantide väärtus kahanes lausa 30 protsenti.
«Millenniumlased ei osta väga teemante sisaldavaid ehteid,» sõnas Kanada investeerimispanga analüütik Des Kilalea.
Turustamisfirma Speed Agency loomejuhi David Dewsi sõnul väärtustavad noored tänapäeval pigem kogemusi. «Praegu soovivad noored pigem reisida või tegelda spordiga, kui kulutada oma raha asjadele. Nad kahtlevad tihti teemantide väärtuses.»
Ta lisas, et 1980–2000 sündinud põlvkond on kasvanud üles tehnoloogia ja majanduse ajastul. Samuti on neil väga oluline «brändi kuvand» ja see, mis nad ostavad kujundab nende isiksuse.
Et selle generatsiooniga suhestuda peavad ettevõtted paika panema hinna ja kvaliteedi suhte ning toote jätkusuutlikkuse. Ta lisab, et kuna teemantid on kallid, siis ostavad paljud noored hoopis teisi odavamaid vääriskive.


description: Vintage’i trend on viimastel aastatel hoogustunud ning sugugi mitte seepärast, et vanaaegsed või teise ringi riided, mööbel ja tehnika on enamasti soodsad.

title: Põhjus, miks vintage-kaubad inimestele meeldivad

maintext:
Hiljutise uuringuga tõestati, et vintage-kaupade ostmine tekitab meis rahustava tunde, isegi kui tulevik tundub ebakindel, vahendab NBC.
Kuna vintage-esemed on pärit teisest ajastust, panevad need meid mõtlema minevikule. Neid oma koju tuues lülitame need uuesti olevikku ning hakkame aktiivselt kasutama. Sageli sobivad need esemed kasutamiseks ka pikemas perspektiivis.
Teadlaste arvates näitab nostalgiakaupade kasutamine meie teadlikkust oma kohast universumis ning suunab meid mõtlema korraga nii minevikust, olevikust kui tulevikust. Kuigi seda mõttekäiku ei esine tõenäoliselt väga tihti, tuleb siiski tõdeda, et kiirmoekaup ja muud moodsad esemed ei suuda mõtteid selles suunas liikuma panna.
Lisaks sellele olevat nostalgiatoodetel leevendav mõju ka meie emotsioonidele ja tulevikumõtetele. Sellega väheneb näiteks hirm surma või suhetes läbikukkumise ees. Teadlaste arvates pole juhuslik kokkusattumus, et vintage-tooted tulid moodi üheaegselt majanduslangusega just seepärast, et neil on ärevust vähendav toime.


description: SEB internetipanga töö on esmaspäeval taas aeglane ja kohati häiritud, pank tegeleb probleemi lahendamisega.

title: SEB internetipanga töö on taas aeglane ja kohati häiritud

maintext:
«SEB internetipanga töö on hetkel aeglane ja võib esineda tõrkeid,» ütles SEB panga pressiesindaja Maarja Gavronski esmaspäeva hommikul BNS-ile.
SEB tegeleb tema sõnul probleemi lahendamisega. «Vabandame võimalike ebamugavuste pärast,» lisas Gavronski.
SEB internetipanga töö oli häiritud ka eelmisel esmaspäeval, siis oli panga töö aeglane valdava osa tööpäevast.


description: Uuskasutuskeskus avas Tallinnas Solarise keskuse Apollo raamatupoes kogumiskasti, kuhu saab igaüks jätta oma kasutust mitte leidvad korralikud raamatud, ajakirjad, lauamängud, filmid ja CD-plaadid.

title: Nüüdsest saad oma vanad raamatud jätta otse raamatupoodi

maintext:
Oma kaheksa keskuse ning koostööpartnerite kaudu leiab Uuskasutuskeskus Apollo kauplusesse annetatud asjadele uue omaniku. Uuskasutuskeskuse turundusjuhi Annika Altmäe sõnul on raamatud sellised asjad, mida kindlasti ei tohiks ära visata ning mis sobivad väga hästi uuskasutuseks. «Raamatute väärtust ei riku lehtede kortsumine või kaante narmendamine. Lood nendes elavad edasi,» põhjendas Altmäe.
Hetkel on selline kogumiskast vaid Solarise raamatukaupluses. Apollo müügi-ja turundusjuht Eha Pank tõdes, et Apollol on väga hea meel sellises heategevuslikus projektis kaasa lüüa. «Vaatame ja ootame ära selle kasutuse ja klientide tagasiside. Vajadusel saame kaste lisada ka teistesse poodidesse,» lisas Pank.
Apollo on peale Kaubamaja juba teine ettevõte, kes koostöös Uuskasutuskeskusega püsivalt kasutatud asju ringlusesse saadab. «On positiivne, et aina rohkem on organisatsioone, kes mõtlevad ka keskkonnale ning keda huvitab, mis neilt ostetud asjadest hiljem edasi saab,» kommenteerib koostööd Uuskasutuskeskuse tegevjuht Katriin Jüriska.


description: Hiljuti Prantsusmaal tehtud uuring leidis, et üle maailma kasutusel olevad Pampersi mähkmed sisaldavad jälgi vähkitekitavatest ainetest.

title: Uuring: laialt levinud mähkmed sisaldavad vähki tekitavaid aineid

maintext:
Pampersid on Prantsusmaal ja ka paljudes teistes riikides enimmüüdud mähkmed, kirjutas The Local. Eile avaldatud Prantsuse terviseameti korraldatud uuring tõi ilmsiks, et titelapid sisaldavad mürgiseid kemikaale, mis on vähkkasvajate tekkeallikaks.
Leitud ühendid võivad põhjustada lapsele naha-, kopsu-, põie-, maksa- ja maovähki. Iroonilisel kombel on neid ühendeid leitud just mähkmeosadest, mis peaksid kaitsema beebi õrna nahka ja vähendama ärritust. Ka vaseliinist, mis on kasutusel paljudes niisutavates hooldusvahendites, on leitud kahjulikke aineid.
Need ühendid on mähkmetes, mis on pea 24 tundi ööpäevas beebi naha vastas. Eksperdid lisasid, et leiti vaid minimaalne kogus vähkitekitavaid aineid, vaid 0,2 milligrammi kilogrammi kohta ja see on Euroopa regulatsioonide järgi tegelikult lubatud, aga uurijate arust ei tohiks sedagi olla.
Seni kuni kasvõi väike kogus vähkitekitavat ainet on lubatud, ei saa uuringu autori sõnul seda normaalsusena võtta. Ta arvas, et lastel, kes Pampersi mähkmeid kannavad võivad pikas plaanis olla suuremad riskid haigestuda.
Pampersi esindaja veel omapoolset kommentaari pole andnud.


description: Poes käimine võib tulevikus muutuda veel ebainimlikumaks. Populaarne supermarket Wal-Mart patenteeris ära robotkärud.

title: Toidupoes käimine hakkab varsti meenutama ulmefilmi

maintext:
Wal-Marti joonis robotkärudest kindlustas neile patendi robotkärude osas, kirjutab nbcnews.
Kliendid saavad taskuarvuti abil käru enda juurde kutsuda. Kutsuja asukoht määratakse kindlaks optiliste sensorite abil.
Ostukärud saavad ise aru, millised on kasutuses ja millised mitte ning kui ostud on tehtud, siis oskab ta ise poodi tagasi minna.
Patent sisaldas joonist kärudest, kuid lisana oli kirjas, et mõned elemendid on joonisel lihtsustatud.
Wal-Marti pressiesindaja Lorenzo Lopezi sõnul soovib Wal-Mart pakkuda klientidele parimat teenust. Sellest, millal ka kliendid robotitega asendatakse, juttu ei olnud.


description: Autoga sõites tasub pöörata tähelepanu oma sõidustiilile, sest lihtsaid manöövreid kasutades on võimalik kütust säästa ja vähem rehve kulutada.

title: Viis soovitust, kuidas kulutada vähem rehve ja kütust

maintext:
Rehvitootja Goodyeari Eesti esindaja Risto Kivisikk annab autojuhtidele viis lihtsat soovitust kuidas nii rehve kui kütust säästa.
Veendu, et sõidad õige rehvirõhuga. Vale rehvirõhuga sõitmine vähendab rehvi eluiga ja suurendab auto kütusekülu. Rehvid tasuks täis pumbata vastava tootja poolt antud rõhuni ning kontrollida rehvirõhku vähemalt korra kuus.
Võimalusel väldi sõitmist halvas seisukorras teedel. Eriti ohtlikud nii rehvidele kui kogu autole on löökaugud, millest läbisõitmine võib halvimal juhul põhjustada kahjustusi ka autokerele. Tasuks vältida sõitmist ka n.-ö. teesoontes, mis kulutab tavapärasest rohkem rehve ning kruusateel ja hooldamata teedel, mis kulutavad nii rehve kui kütust.
Sõida rahulikult. Läbimõeldud ja rahulik sõidustiil on säästlik sõidustiil. Kui vahetad aegsasti käike ning väldid äkilisi pidurdamisi, on võimalik hoida kokku kuni veerand kütusest.
Väldi täielikku peatumist. Ummikutes või valgusfooride taga ei tasu pidevalt kõvasti kiirendada ja seejärel pidurdada, vaid sõita pigem vaiksemal kiirusel, kuid täielikult peatumata.
Väldi liigseid õhutakistusi ja raskusi autos. Kui sul ei ole plaanis minna suusatama või rattaretkele, siis tasub vastavad atribuudid auto katuselt maha võtta. Sama kehtib autos olevate kaalukamate asjade kohta. Mida raskem on auto, seda rohkem kulub kütust ning kuluvad ka rehvid.


description: Tunne, et saad oma töö eest vähem palka, kui peaksid, on tõenäoliselt üks masendavamaid külgi ametipostil olles, sest just tasu suurus peaks näitama, kui hästi oma tööga toime tuled ja kas tööpakkuja sind ka väärtustab.

title: 15 märki, et oled alamakstud

maintext:
Viis olukorda, mil kaaluda töökoha vahetust
Kui töö ei tekita sinus enam väljakutseid või kedagi ei huvita, kuidas sa oma tööd täpsemalt teed, siis tõenäoliselt pikka pidu sul sel ametikohal enam ei ole.
Palka makstakse endiselt stereotüüpide järgi
Hoolimata mitmetest pingutustest ei ole palgalõhe Eestis vähenema hakanud - 2016. aasta värske Fontese palgauuringu põhjal on naiste ja meeste palgavahe eelmise aastaga võrreldes hoopis protsendi võrra kasvanud.
Neli palgaläbirääkimisel tehtavat viga, mis takistavad väärilist tasu saamast
On ju kõigile teada, et tööandja tahab alati töötajat palgale võtta minimaalse raha eest, aga töötaja oma töö eest tahab saada maksimaalselt suurt tasu.
Töökoha saamiseks tuleb CV koostamisega vaeva näha
Kõik me peame end kirjaoskajaks, ometi võime töökohta otsides hätta jääda selle kõige elementaarsema ehk CV kirjutamisega, millest sõltub aga väga palju. Sestap püüame anda juhiseid, kuidas seda olulist dokumenti koostada nii, et võimalik tööandja sellest mööda ei vaataks ning just meid töövestlusele kutsuks.
Saarlaste palk on jätkuvalt üks madalamaid
Saare maakonnas on keskmine brutokuupalk tõusnud aastaga vaid napid 20 eurot. Kui läinud aasta kolmandas kvartalis teenis saarlane keskmiselt 809 eurot, siis tänavu 829 eurot.
Isa: pole õiglane, et elatisraha on seotud alampalgaga
Alampalga tõus tuleval ja ületuleval aastal ei pruugi rõõmustada lapsest lahus elavaid vanemaid, sest tõenäoliselt tuleb neil hakata maksma senisest rohkem elatisraha.


description: Uuest aastast väljastatud Eesti kodanike ja välismaalaste passid hakkavad senise viie aasta asemel kehtima poole kauem. ID-kaardi kehtivusaeg jääb esialgu samaks.

title: Passide kehtivusaeg pikeneb kümne aastani

maintext:
Praegu kehtivad nii Eesti kodaniku reisidokument kui ka välismaalase pass viis aastat olenemata sellest, kas see dokument antakse välja täiskasvanule või lapsele, teatas PPA. Uuest aastast väljastatakse aga vähemalt 15-aastasele isikule Eesti kodaniku või välismaalase pass kümneaastase kehtivusajaga.
Teise muudatusena pikendatakse reisidokumendi taotlemisel võetavate sõrmejälgede kasutusaega kahelt aastalt viiele ehk näiteks dokumendi kadumisel enne viie aasta möödumist saab korduvdokumenti taotleda posti või e-posti teel ning sõrmejälgede andmiseks ei ole vaja uuesti teenindusse tulla.
PPA identiteedi ja staatuste büroo peaekspert Marit Abram sõnas, et pikenev kasutusaeg inimestele suuremaid kulutusi kaasa ei too ning muudab dokumendi taotlemise märkimisväärselt lihtsamaks.
«Kõige olulisem muutus inimese jaoks on see, et reisidokumendi kehtivusaeg läheb poole pikemaks, seejuures aga ei ole kavas tõsta riigilõivu ehk sama raha eest saab taotleja poole kauem kehtiva dokumendi. Sõrmejälgede kasutusvanuse tõstmine aga võimaldab inimesel korduvdokumendi vajadusel taotleda seda pikema perioodi vältel kodust lahkumata,» sõnas Abram.


description: Kuressaare Taksojuhtide Ühing K-Takso ja Kuressaare lennujaam heidavad eakale taksojuhile Manivalde Soomile ette, et mees võtab lennujaama juurest peale kliente, milleks ei olevat tal üldse õigust.

title: Seeniortaksojuht on teistele pinnuks silmas

maintext:
Kuressaare Taksojuhtide Ühingu K-Takso juhatuse liige Rando Kaubi pöördus Kuressaare lennujaama juhataja Mati Tangu poole ja palus tal võtta tarvitusele abinõud korra tagamiseks lennujaama taksoveol, kirjutas Meie Maa.
«Kaotame pidevalt kliente ja saame ebameeldivat tagasisidet nii klientidelt kui hotellidest. Väidetavalt kasutab teie taksopeatust FIE Manivalde Soom, kellel ei ole selleks lepingu järgi õigust,» kirjutas Kaubi lennujaama juhatajale saadetud märgukirjas.
Hotellid kaebavad Kaubi sõnul, et Soomi auto on must ja haiseb ning juht ei anna kliendi nõudmisel sõiduhinnaga tšekki või on see nii segane, et firmade raamatupidamised keelduvad seda tunnistamast.
Veel on väidetud, et selle juhiga olevat ohtlik sõita ja et ta ei ole võimeline ennast selgelt väljendama. «Ilmselt on juht taksotööks liialt eakas ega taga inimestele turvatunnet taksoteenuse osutamisel,» leidis Kaubi.
Süüdistatav ei näe probleemi
82-aastane Manivalde Soom ei leia, et oleks midagi valesti teinud. «Kuressaare Taksole ei meeldi, et üks erataksojuht käib ka lennujaamas. Mina autoga lennujaama ukse ees ei seisa, vaid eemal parklas. Kui teised taksod on oma kliendi peale saanud ja sõidavad minema, sõidan tiiruga lennujaama ukse eest läbi. Kui seal juhtub mõni inimene olema, võtan peale,» selgitas Soom Meie Maale.
«Eraautod ju seisavad ka parklas ja võtavad rahvast peale, kes lennukilt tulevad. Kui mind ära lüüakse, siis tuleb ka nemad ära saata. Võib-olla ma tulen ka tuttavatele järgi. Kehva probleem,” lausus Soom.
Mees arvab, et püütakse välja mõelda igasuguseid süüdistusi tema lennujaamast eemale peletamiseks. “Ma lähen ikka,” lubas Soom. Ta oli valmis oma osa ka lennujaamale maksma, kui teised taksojuhid tõesti seda peaksid tegema.


description: Banaanidega pole kerge – ühel hetkel on nad alles rohelised ja hapukad, järgmisel juba pruuniplekilised ning liiga magusad.

title: Nipid, millega banaanide küpsemist kiirendada või aeglustada

maintext:
Siiski leidub mõni nipp, mille abil saad banaanide küpsemist vastavalt vajadusele kas kiirendada või aeglustada, kirjutab Real Simple.
Kui sul on aega kuni kaks päeva: pane banaanid paberkotti ning hoia toatemperatuuril. Banaanid eritavad küpsedes taimehormooni etüleeni. Paberkotis hoiustades kiirendad banaanide küpsemise protsessi, sest etüleeni tootmine suureneb.
Kui sul on aega üks öö: pane banaanid paberkotti ning lisa üks õun, avokaado või pirn. Ka need puuviljad eritavad etüleeni ning kiirendavad küpsemise protsessi veelgi.
Kui sul on aega üks tund: plaanid retseptis kasutada banaanipüreed, kuid banaan on alles roheline ja kõva? Pane terve koorimata banaan ahju ning küpseta seda tund aega 150 kraadi juures. Pane banaan järgmiseks külmkappi veidikeseks jahtuma ning seejärel koori. Nüüd on banaan piisavalt «küpseks saanud» ning valmis retseptis kasutamiseks.
Kui banaan on juba üsna küps, kuid tunned, et lähipäevil selle järele isu ei ole, siis pane see parem külmkappi. Banaanikoor võib küll juba pruun olla, kuid sisemus küpseb külmkapis märgatavalt aeglasemalt edasi, võides jääda samale tasemele isegi nädalaks.
Ka banaanikoori ei tasu minema visata, sest need on ideaalseks väetiseks näiteks roosidele. Roosipõõsast istutades mata pinnasesse banaanikoor, sest selles sisalduv kaalium toidab taime ning aitab sel haigustega võidelda.


authors:
Nele-Mai Olup
Katriin Tralla
Bns
Reporter

description: TS Laevad saavutasid kokkuleppe Saaremaa laevakompaniiga ja toovad Hiiumaale appi ka parvlaeva Kõrgelaid.

title: Mandri ja Hiiumaa vahele läheb appi ka Kõrgelaid

maintext:
Eile õhtul teatas TS Laevad, et peab läbirääkimisi Saaremaa Laevakompaniiga parvlaeva Kõrgelaid prahtimiseks Hiiumaa liinile. TS Laevad kinnitas täna, et kokkulepped Kõrgelaiu prahtimiseks on olemas ning meeskond valmistub õhtul liinile asumiseks. «Kuna Hiiumaa liinil on veetase jätkuvalt madal, pidasime SLK-ga läbirääkimisi, mille tulemusel leppisime kokku, et alates täna õhtust on parvlaev Kõrgelaid valmis meile appi tulema. Kokkulepe on kümneks päevaks. SLK alustas ettevalmistusi laeva liinile toomiseks,» teatas TS Laevad.
Regula väljus Heltermaalt kell 9.45, Harilaid tema järel kell 10.10. Maha jäi siiski 103 liinimeetrit sõidukeid, märkis laevaühendust korraldav TS Laevad.
Eeldatav Harilaiu väljumine Rohukülast toimub orienteeruvalt kell 12. Regula edasised reisid otsustab kapten jooksvalt.
MKM tellis Hiiumaa ja Saaremaa vahelisele liinile lisareisid
Majandus- ja kommunikatsiooniministeerium (MKM) tellib ASilt Kihnu Veeteed Hiiumaa ja Saaremaa vahelisele Sõru-Triigi parvlaevaliinile kuni selle nädala lõpuni lisareise.
Neljapäeval väljuvad lisareisid umbes kell 17.30 Sõrult ja 19 Triigist.
Reedel väljuvad lisareisid kell 11 ja 18.30 Sõrust ning 12.30 ja 20 Triigist.
MKM tellib täiendavalt lisareise ka laupäevaks ja pühapäevaks, nende reiside kellajad on täpsustamisel.
Tänaseks eelmüügis pileteid ei müüda ja laevale pääsetakse sadamasse saabumise järjekorras. Tulenevalt ilmastikuoludest ja madalast veetasemest palume Sõru-Triigi liini kasutada eelkõige sõiduautodel.
Meretaseme tõusu lähipäevil oodata ei ole
Lähiaja ilmaprognoosid ei luba olulist meretaseme tõusu ning lähipäevil on oodata ka tugevat tuult.
Parvlaevad Regula ja St.Ola jäid eile sadamatesse ootele.
Seoses erakorraliselt pikaajaliselt püsinud madala meretasemega on laevaliiklus Rohuküla-Heltermaa liinil olnud häiritud ning laevaliiklust on valdavalt saanud teenindada vaid parvlaev Harilaid, mille mahutavus pole olnud piisav, et tagada ülevedu Hiiumaa liinil.
«TS Laevade esindajatega vestelnud meremeeste, aga ka sadamatöötajate sõnul on selle sügise ilmastikuolud Hiiumaaa liinil erakorralised just pikaajaliselt püsinud madala meretaseme osas. Sellel liinil töötanud inimesed ei mäleta, et sellist olukorda oleks olnud vähemalt viimase kahekümne aasta jooksul,» kirjutas TS Laevad pressiesindaja Sirle Arro.
Heltermaa sadamas lõpetati kolmapäeva õhtul piletimüük
TS Laevad lõpetas kolmapäeva õhtul kella 19 paiku piletimüügi Heltermaa-Rohuküla suunal, sest sõidukitest tekkinud järjekorra teenindamiseks on vaja vähemalt nelja reisi, milleks kulub vähemalt 12 tundi, teatas Tallinna Sadam.
Madala meretaseme tõttu häiritud laevaliikluse tagajärjel oli Heltermaa sadamas ootel ligi 400 rajameetrit sõidukeid, teatas TS Laevade pressiesindaja Sirle Arro kella 19 paiku eile Postimehele.
«Palume Hiiumaalt mandrile sõita soovivatel inimestel oma plaanid ümber muuta,» teatas TS Laevad.
TS Laevad palub Hiiumaa liinil sõita soovijatel jälgida operatiivset infot Praamid.ee veebilehel ja Facebookis.


description: Politsei- ja piirivalveameti ida prefektuuri teatel juhtus eile Kohtla-Järvel tööõnnetus, mil Viru Keemia Grupi elektritööline kukkus alla 29 meetri kõrguselt valgustusposti otsast.

title: Kohtla-Järvel kukkus VKG elektritööline 29 meetri kõrguselt alla

maintext:
Riik laristab raskeid tööõnnetusi uurides
Senise süsteemi järgi uurivad raskeid õnnetusi ja surmajuhtumeid tööpostil paralleelselt politsei ja tööinspektsioon, mis on aga raiskav ja aeglane ning peab riigi peaprokuröri Lavly Perlingu ja tööinspektsiooni peadirektori Maret Maripuu sõnul muutuma.


description: On asju, mida teeme lihtsalt harjumusest ja teadmisest, et niimoodi on alati tehtud.

title: Kuidas õigesti pitsat süüa?

maintext:
Pitsat süües juhtub tihti nii, et osa pitsal olevaid lisandeid kukub enne taldrikule, kui pitsalõik suhu jõuab, kirjutab The Independent.
Grupp eksperte uuris inimeste pitsa söömise harjumusi ning märkas, et tihtilugu kukub mingi osa pitsakatet maha. Leiti, et kõige vähem toitu läheb kaduma, kui süüa pitsat kokkukeeratult.
Eksperdid soovitavad pitsa voltida lausa mitmekordseks, et pitsakattel poleks võimalustki maha kukkuda.
Manchesteris asuva Rudy pitsakoha kaasomanik Jim Morgani sõnul on inimestel harjumus võtta pitsat kui terviklikku tükki ja ta otse suhu panna.
New Yorgis on märkimisväärne itaallaste kogukond ning õigesti pitsa söömine on väga kuum teema. 2011. aastal langesid pahameeletormi alla Donald Trump ja Sarah Palin, kui olid söönud pitsat noa ja kahvliga.
«See ei ole New Yorgi stiil,» kommenteeris New Yorgi elanik Adama Tourray ja lisas, et ta pole kunagi varem näinud, et keegi selles suurlinnas oleks pitsat noa ja kahvliga söönud.


description: Kui SuperBus augustis Eesti bussiturult lahkus, püüdsid konkurendid täita tühimikke liinidel, mis odavbussifirmast tühjaks jäid - praeguseks on liini täiteks küll veel ruumi, kuid bussiettevõtted kasutavad võimalusi hoogsalt ära.

title: Vaata, kelle valduses on Tallinn-Tartu bussiturg

maintext:
Tänase seisuga sõidab Tallinn-Tartu-Tallinn liinil 66 bussi päevas, samas kui juulis enne SuperBusi lahkumist ulatus väljumiste arv lausa 90ni. Bussiliini kindel valitseja on Lux Express, kes täidab üle poole nimetatud väljumistest ning plaanib veel lisareisegi.
Maanteeameti liinilubade komisjon kiitis heaks Lux Expressi taotluse nelja uue väljumise avamiseks Tallinn-Tartu liinil, millega kasvaks nende väljumiste arv Tallinna ja Tartu vahel kokku neljakümneni.
Uusi väljumisi hakkab bussiettevõte teenindama alates 10. oktoobrist. Bussiettevõtte juht Hannes Saarpuu selgitas, et uute väljumiste avamine on seotud eelkõige nõudluse kasvuga.
«Oktoober on Tallinn-Tartu liinil ka traditsiooniliselt väga reisijaterohke kuu ning oma statistikast näeme, et ilmselt vanast harjumusest on eriti nõutud eelkõige täistunni väljumised ning need on tihti juba eelmüügist välja müüdud. Seetõttu soovitame reisijatel kaaluda pileti ostmist mõnele pooltunni väljumisele, kus vabu kohti on tavaliselt rohkem,» soovitas ta.
Bussifirmade väljumiste arvud Tallinn-Tartu-Tallinn liinil 03.10. seisuga:
Lux Express 38 väljumist
Simple Express 12 väljumist
Taisto Liinid 4 väljumist
MK Autobuss 4 väljumist
Arilix OÜ, Tartu Bussikeskus 2 väljumist
Forcen Grupp 2 väljumist
Hansabuss 2 väljumist
Bussipartner 2 väljumist
Allikas: T-pilet


description: Nõudepesumasin teeb majapidamise ja koristamise hulga lihtsamaks. Kuid on nõudepesumasinaga saab teha palju rohkemat kui lihtsalt nõusid pesta.

title: Jabur, aga tõsi: nõudepesumasinas saab edukalt kala küpsetada

maintext:
Jalanõude pesemisest lõhe küpsetamiseni on nbcnews.com kokku lugenud kuus nõudepesumasina kasutamise võimalust lisaks nõude pesemisele.
Pese plätusid
Pärast saunas- või rannaskäiku on rannaplätud tahes tahtmata mustaks saanud. Selleks ei peaks ise neid kraanikausis pesema, vaid võib need visata lihtsalt nõudepesumasinasse koos soodaga ja lasta nõudepesumasinal puhastustöö ära teha.
Puhasta tööriistu ja filtreid
Kui sinu aia- või kodutööriistadel on plastist käepidemed, siis võid nad kerge südamega nõudepesumasinasse panna. Lihtsalt tuleks panna üks tööriist korraga, juhuks kui nende peal peaks mingeid kemikaale olema. Väljaanne soovitab ka filtreid, nagu näiteks pliidi kohal asuva õhufiltri, panna nõudepesumasinasse.
Hoia oma toit soe
Kui sul puudub ahi, millega toitu soojendada, siis saab nõudepesumasinas valida ilma veeta soojendamisrežiimi.
Püüa prahti
Hea nipp on enne küpsetusõli pannile pritsimist avada nõuepesumasin ja teha see protseduur nõudepesumasina kohal. Sel viisil ei satu õli põrandale või muudele pindadele ning nõudepesumasin peseb selle ise ära.
Küpseta lõhet
Aurutatud lõhe tegemiseks tuleb sul mähkida maitsestatud lõhe alumiiniumfooliumisse ja panna nõudepesumasin tööle täisrežiimil, koos kuivatamisega (ilma nõudepesuvahendita loomulikult). Päris grillil tehtud lõhe maitseb küll palju paremini, kuid kui muud pole käepärast võtta, siis kõlbab ka see.
Pese plastmänguasju ja kunstlilli
Sa ei ole kunagi mõelnud neid sinna panna, aga miks mitte? Need peab ka ju puhtaks saama. Lihtsalt aseta väikesed mänguasjad söögiriistade korvi ja lilled pane masina ülemisele korrusele.


description: Tehniliste põhjuste tõttu ei tööta täna, 18. oktoobril juba hommikust saati maanteeameti e-teenindus, probleeme esineb ka teenindusbüroodes.

title: Tehniline tõrge häirib maanteeameti teenindusbüroode tööd

maintext:
Eesti pere elu suure mulli sees
Septembrikuine reedeõhtu. Päikest näeb ainult veel servapidi ja õues on kaheksa kraadi sooja. Pooleteiseaastane Uku ukerdab koduõuel kilekombinesoonis pesukausi kohal, näpud seebivees, ja kilkab ennastunustavalt. No kuidas ta teistmoodi saakski, kõik oma vähesed elupäevad on ta näinud, kuidas vanemad õed ja isa-ema vabadel hetkedel sama teevad, kirjutab Anne-Ly Sumre Saue valla lehes Koduvald.


description: Eesti telekanalitest pakuvad HD-pilti praegu vaid ETV ja ETV+. Ka teised kanalid plaanivad lähitulevikus HD-pildiga välja tulla.

title: Telekanalid liiguvad vaikselt, kuid sihikindlalt HD-pildi poole

maintext:
Kuigi suurel osal inimestest on kodus juba väga võimsad telerid, mis näitaksid probleemivabalt HD-pilti, ei ole siiani enamik telekanaleid jõudnud telerite kvaliteedile järele. «Telia TV klientide seas on vaadatuim HD-kanal ETV ning umbes pool Videolaenutuse ja tasuta Filmiriiuli sisust vaadatakse täna HD formaadis,» kommenteeris Telia Eesti meelelahutuse ja multimeedia valdkonna juht Karl Anton.
Anton lisas, et HD sisu vaatamise trend küll tõuseb, kuid vaikselt. «Põhjus on selles, et ekraanid lähevad suuremaks, aga enimvaadatud sisu ehk kohalike telekanalite pakutav sisu on täna peamiselt kättesaadav ainult SD formaadis,» põhjendas ta.
HD-kvaliteedi mittepakkumine võib Antoni sõnul kodumaistele telekanalite tähendada mingi hetk vaatajate kaotust, sest vaatajate tehniline võimekus kasvab pidevalt.
Kanal 2 lubab televaatajaid HD-pildiga rõõmustada lähitulevikus. «Oleme oma tehniliste uuendustega lõpusirgel ja testime praegu süsteeme. HD-pilti loodame hakata edastama seega mõne kuu jooksul,» sõnas Kanal 2 turundusjuht Pille-Mai Helemäe.
Suur osa TV3 sisust on juba praegu HD- formaadis vaadatav veebist, kuid telepildi kohta ei oska TV3 tegevjuht Priit Leito lubadust anda. «Kanalid tegelevad sellega. Nõudlus HD-le on suurem spordi osas ehk meie puhul räägime TV6st,» sõnas Leito. Ta lisas, et seriaalide ja uudiste vaatamisel pole efekt ega ka vaataja nõudlus kuigi suur.


description: Järgmisel aastal võetakse kasutusele toitlustajate ökomärk, mis peaks soodustama mahetooraine kasutamist toitlustusettevõtetes.

title: Ökomärk soodustaks mahetooraine kasutamist

maintext:
Mahetootjad ja eksperdid leidsid eile toimunud mahepõllumajanduse seminaril, et mahetoidusektoris tuleb tootmise arendamise kõrval senisest enam keskenduda mahetoodangu töötlemisele ja mahedana müümisele. Järgmisest aastast kasutusele võetav toitlustajate ökomärk lihtsustab mahetooraine kasutamisele viitamist ja soodustab mahetooraine kasutamist toitlustusettevõtetes.
Nii mahepõllumajandusliku maa pind kui mahetootjate arv on Eestis aasta-aastalt kasvanud, samuti on pidevalt kasvanud mahetöötlejate arv.
«Mahesektori oluline arenguvõimalus on tuleval aastal kasutuselevõetavas toitlustajate ökomärgis, mis lihtsustab toitlustusettevõtetes mahetooraine kasutamisele viitamist ja parandab mahetoidu kättesaadavust,» ütles maaeluministeeriumi taimetervise osakonna juhataja Sigmar Suu. «Mahetooraine laialdasem kasutamine toitlustuses võimaldab kasvatada mahetoodangu kodumaist tarbimist ja tootjatel oma toodangust paremat hinda saada. Kokkuvõttes on sellest võita kõigil osalistel mahetoidu tarneahelas.»
Maaeluministeeriumis toimunud arengukava hindamise seminaril anti ülevaade mahetootmise, töötlemise ja toitlustamise ja turustamise hetkeseisust, mahepõllumajanduse valdkonna teadmussiirde pikaajalise programmi rakendamise hetkeseisust ning kavandatavatest muudatustest seadusandluses.
Mahepõllumajanduse arengukava 2014–2020 eesmärk on mahepõllumajanduse konkurentsivõime parandamine ja kohaliku mahetoidu tarbimise suurendamine. Arengukava seab eesmärgiks kasvatada mahepõllumajandusliku maa pinda 2020. aastaks 180 000 hektarini, mahetoodangu regulaarsete tarbijate osakaalu 20 protsendini elanikkonnast ning Eestis töödeldud mahetoodangu ekspordi kolmekordse kasvu.


description: Lätis räpakusega silma paistnud tuntud kiirsöögikoht Kentucky Fried Chicken (KFC) pidi oma uksed sulgema ja kohalikud ametivõimud otsustasid seda ka trahvida.

title: Tuntud kiirsöögikoht sai Lätis räpakuse tõttu karistada

maintext:
Kui Läti sotsiaalmeedias hakkasid eelmisel kuul levima fotod Riias tegutsenud kiirsöögikoha KFC valitsenud mustusest, siis tegi kohalik toidu- ja veterinaaramet seal kontrolli, kirjutab TVnet. Kontrolli ajal tuvastati mitmeid hügieeninõuete rikkumisi ning ettevõttele määrati 400eurone trahv. Varem on firmat juba kaks korda samal põhjusel karistatud.
Toidukoha esindaja Lätis ja Leedus Jouza Berlizkas teatas, et ettevõtet süüdistatakse alusetult hügieeninõuete mittetäitmises. 1. oktoobril sulges KFC Riias oma uksed, aga nüüd avatakse see taas. Berlizkase sõnul õpetati vahepeal personali välja ja nüüd töötavad kõik nii, nagu peab. . Riia restorani rajamine läks ettevõttele maksma pool miljonit eurot, ülemaailma on KFC 18 000 söögikohta. Lähiajal on ettevõttel plaanis laieneda ka Eestisse.


description: Eesti Vee-ettevõtete Liidu (EVEL) hinnangul ei ole Eesti inimesed teadlikud või lihtsalt ei hooli sellest, et paljusid esemeid ja aineid ei tohiks tualetist alla lasta.

title: Loe, mida lasevad eestlased vetsupotist alla

maintext:
Kõige sagedamini tekivad ummistused köögipaberi, hügieenisidemete, WC-paberi rullide ja toidujäätmete potti viskamisest, kuid on ka palju ekstreemsemaid näited. EVEL tuletab meelde, et WC-pott ei ole prügikast, toru ummistus on reeglina ebameeldiv ning selle likvideerimine kulukas.
«Siin kehtivad elementaarsed füüsikaseadused – kõik mis jääb vee pinnale hõljuma ja vees ise ära ei lagune, ei ole mõeldud tualetist alla laskmiseks,» sõnas EVELi tegevdirektor Vahur Tarkmees.
«Võite kodus ise läbi viia lihtsa testi. Pange külma veega täidetud kaussi tükike WC-paberit ja kõrvale tükk käte kuivatuseks mõeldud köögipaberit ning kohe on näha, et üks neist jääb pinnale, teine aga laguneb ja vajub põhja. Sama juhtub ka torustikus. Halvasti lagunevad hõljuvad ained jäävad torustikku kinni ja hakkavad enda ümber prahti korjama. Tulemus võib olla vägagi ebamugav.»
EVELi liikmed kogusid kokku kõige ekstreemsemad näited, milliseid esemeid on aegade jooksul torustikust või veepuhastist leitud. Ja selliseid näiteid ei tule vee-ettevõtjate sõnul ette sugugi harva. Leitud on: supikulpe, sukkpükse, aluspesu, mänguasju sh 30cm mängulaev, klaasikilde, kondoome, kilekotte, terveid kalu, konservikarpe, mõõdulint, valehambad jpm.
«Osa inimesi on harjunud tualetist alla laskma toidujäätmeid, mida kindlasti ei tohiks teha,» märkis Vahur Tarkmees. «Ilmselt on toitu tualetti visata lihtsam kui prügikasti välja viia, mis on sageli suurte probleemide allikaks. Alla lastakse kõike alustades kartulikoortest kuni tervete keedetud ja tooreste kartuliteni välja. Suureks probleemiks on ka toidujäätmetest tulenev rasv, mis torustiku külmas vees hangub, hakkab seejärel enda ümber paberit koguma ning ongi ummistus käes.»
Kanalisatsiooni ei tohiks visata ka ravimeid ega muid ohtlikke kemikaale, mis küll lahustuvad ega ei tekita ummistusi, kuid reostavad keskkonda ja vee-elustikku.
Kanalisatsioonitorude ummistumine tekitab lisatööd ja kulusid nii elukoha omanikule, ühistule kui vee-ettevõtjale. Toru ummistuse korral ei lähe vesi tualetipotist enam alla, pott võib hakata üle ajama ja probleemi likvideerimiseks tuleb tellida survepesu teenus. Halvemal juhul võib torustik hakata liitekohtadest vett välja pressima ja kui see juhtub näiteks suures kortermajas, on kahjustuste parandamine veelgi kulukam ja aeganõudvam.
Probleeme tekib ka pumplates, kus mittesobivad esemed ummistavad pumba tööratta või kerivad ümber võlli ja lõhuvad sellega seadmed. Kaudses mõttes maksab ka selle kulu lõpuks kinni tarbija.
EVEL on liitunud oktoobri algusest käivitunud rahvusvahelise kampaaniaga, mille eesmärgiks on tõsta inimeste teadlikkust ja nõuda arusaadavamat märgistust pakenditele, mille sisu jõudmine tualetipotti võiks olla tõenäoline – näiteks pabermaterjalid, WC-paberi rullid, poti külge kinnitatavad desovahendid ja nende plastist ümbrised jpm.
Ühelegi tootele ei tohiks märkida «kanalisatsioonist veega alla laskmine lubatud» enne, kui see on vee- ja reoveekäitlejate poolt heaks kiidetud. Eelistatult võiks selline standard olla välja töötatud Rahvusvahelise Standardiorganisatsiooni (ISO) egiidi all.


description: «Kuulsin, et meie naaberkülas asuvas puidufirmas käis keegi tööinspektsioonist, kes andis nõu ja ettekirjutusi ei teinud. Kas ettevõttesse on nõuannete saamiseks võimalik kutsuda tööinspektor, kes ei tee ettekirjutusi ega trahvi?» tunneb lugeja huvi.

title: Lugeja küsib: kas ettevõttesse saab kutsuda tööinspektori, kes ei trahvi?

maintext:
Vastab tööinspektsiooni töökeskkonna konsultant Rein Reisberg.
Ettevõttesse võite kutsuda nõu andma töökeskkonna konsultandi. Oleme tööinspektsioonis juba aastaid teinud lisaks järelevalvele ka teavitustööd. Kui varem korraldasime koolitusi ning andsime välja juhiseid ja brošüüre, siis eelmisest aastast lisandus ka ühe ettevõtte konsulteerimine.
Konsulteerime sageli just väiksemaid ettevõtteid, kus pole tavaliselt tööl inimest, kelle põhitegevus oleks tegeleda töötervishoiu ja -ohutusega ning nii jääb napiks teadmisi ja kogemusi heast töökeskkonnast. Kui ettevõte on juba mitu aastat töötanud, võidakse ka töökeskkonnaga niivõrd ära harjuda, et probleeme ei panda enam tähelegi. Siis on hea, kui keegi tuleb ja vaatab töökohti teise pilguga. Nõustamistel saab arutada põhjalikumalt mingi tegevuse, näiteks ohutusjuhendite ja töötajate juhendamise üle.
Järelevalve ja nõustamine on tööinspektsioonis kaks eri tegevust. Kui tööandja soovib nõustamist ettevõttes, ei tule kohale mitte tööinspektor, vaid töökeskkonna konsultant. Konsultant tõesti piirdub nõuandmisega ja tal puudub õigus teha ettekirjutust või trahvi. Ettevõttes vaatab konsultant koos tööandja esindajaga üle töökohad ja dokumendid ning annab soovitusi, kuidas muuta töötamist ohutumaks ja tervist hoidvamaks.
Konsultandid on valmis tulema ettevõttesse kõikjal üle Eesti ning konsulteerimine on tööandjale tasuta. Konsultandi kutsumiseks tuleb saata e-kiri aadressile ti@ti.ee


description: Korraliku signalisatsiooniga autot on tänapäeval keeruline varastada, eriti veel omaniku silme all, kuid kurjategija on muutnud haruldaselt leidlikuks.

title: Maailmas levib uus autode ärandamise meetod

maintext:
Kujutage ette olukorda supermarketi parklas, kirjeldab maailmas levivat skeemi TVnet. Tulete poest kottidega, panete need pagasiruumi, avate autoukse ja äkki märkate, et kojamehe all on dollari- või eurokupüür.
Ajal kui autojuht õngitseb rahatähte, ilmub ei tea kust varas ja sõidab autoga minema. Autojuhile jääb rahatäht, kui tal õnnestus see kätte saada ning võib juhtuda, et seegi on valeraha. Sellist skeemi ärandamisel kasutatakse USAs, mitmes Euroopa riigis, aga ka Venemaal.
Politsei andmetel pole Eestis selliseid ärandamisjuhtumeid veel olnud.


description: «Kingitus.ee pakub oma teenuste seas lendamist hävituslennukiga Venemaal. Kirjas on, et selle tegevusega võib end vigastada või saada isegi surma ning nemad vigastuste vms eest ei vastuta. Kas vastutus jääb siis teenuseosutajale ning kas on üldse legaalne sellist teenust pakkuda?» tundis lugeja muret.

title: Lugeja küsib: kas on seaduslik portaalis müüa surmalendu Venemaal?

maintext:
Vastab Kingitus.ee OÜ tegevjuht Kadri Lepiku.
Teenust pakub Venemaal Flymig-29.com, kellele on lendude läbiviimiseks väljastatud valitsuse määrus, seega on tegemist täiesti seadusliku tegevusega. Lennukeid juhivad tunnustatud Venemaa piloodid, kellel on ette näidata tohutul hulgal lennutunde erinevate lennukitega. Lennukid läbivad korralisi tehnilisi kontrolle ja hooldusi.
Kingitus.ee tegutseb edasimüüjana ning kogu vastutuse lennu eest võtab teenusepakkuja. Tuleb mõista, et hävituslennuki sõitu võib võrrelda mistahes muu ekstreemspordiga, mille puhul ei saa paraku rääkida, et see oleks 100 protsenti ohutu. Üheksa tegutsemisaasta juures pole neil siiski olnud ühtegi intsidenti, mis oleks lõppenud lennuõnnetusega.
Tegemist on väga kalli elamusega ning meie kaudu pole seda veel kordagi senini ostetud (oleme müünud teenust umbes kuus aastat). Huvi on olnud palju, kuid julgen arvata, et kõrge hind on saanud nii mõnelegi huvilisele takistuseks.
Põhjuseks, miks me tootekirjelduses oleme ära maininud võimaliku vigastus- ja surmaohu, on soov anda inimestele teada, et tegemist pole huvilennu, vaid tõepoolest ekstreemspordiga, mis ei ole 100 protsenti ohutu.


description: Tõenäoliselt oled terve elu oma puu- ja köögivilju ning piimatooteid valesti hoiustanud. Ütle head aega liiga kiirelt pruuniks minevatele banaanidele ja hallitanud marjadele.

title: Hulk kavalaid nõuandeid: kuidas säilitada oma toitu tavalisest kauem?


description: Soe talv rõõmustab neid, kes kütavad oma kodu ahjuga, sest puid kulub vähe ja raha kokkuhoid on korralik. Samas võib see tähendada raskusi tuleval talvel, sest sulaga on raske järgmise aasta puid metsast kätte saada.

title: Soe talv ennustab küttepuude nappust

maintext:
Möödunud talv oligi selline, kirjutas Lääne Elu. «Kütjad rõõmustasid, aga metsategijatele oli see halb – lõhud oma tehnikat, kui üldse metsa pääsed,» rääkis Lääne-Nigula mees Lauri Lilleoks, kelle osaühing Halukalur on küttepuid müünud viis-kuus aastat.
Lilleoks peab ennast küttepuude turul väikseks tegijaks, aastas müüb ta umbes 500 ruumimeetrit küttepuid. «Püsiklientuur võtab puud juba aprillis, mais või juunis. Nemad tellivad oma suure portsu varakult ära, teavad täpselt, kui palju puid kulub ja tahavad selle mure kiiresti kaelast ära saada,» ütles Lilleoks.


description: Facebooki grupis Märgatud Saaremaal jagati eile pärastlõunal fotot Kuressaare Rae Konsumi lotokioski aknale pandud teatest.

title: Piltuudis: kes kaotas lotopileti?

maintext:
Lotomängijad peavad igal aastal end tõestama hakkama
Eesti Loto mängukonto kasutajad said hiljuti teate, et peatselt tuleb neil vähemalt ühe korra aastas isikuandmeid uuendada, ettevõtte juhi Heiki Kranichi sõnul on see tarvilik, et nende andmebaas oleks alati tõele vastav.


description: Tallinna ühistranspordi kasutajad vajavad senisest mugavamaid ümberistumisvõimalusi ning inimesed hakkavad bussi ja trammi oma autole eelistama alles siis, kui ühistranspordiga jõuab sihtkohta sama kiiresti kui autoga, selgus linnavalitsuse tellitud Tallinna liinivõrgu optimeerimise uuringust.

title: Analüüs: Tallinna ühistranspordil auto ees veel olulist eelist pole

maintext:
Pealinlased alustavad oma sõite põhiliselt kesklinnast ning ka sõidavad kesklinna, kus asuvad paljude inimeste töökohad ja kust on võimalus edasi sõita, vahendas ERR-i veebiportaal «Aktuaalset kaamerat».
Tallinna tehnikaülikooli (TTÜ) transpordiplaneerimise professor Dago Antov ütles, et kesklinnas võiks ehk tulevikus olla ka ümberistumise võimalus, mis oleks kiire, mugav ja ohutu. Ühe võimalusena võiks laiendada Viru bussiterminali.
«Me peame lähema paari aasta jooksul lahendama selle, kuidas tekitada sinna terminali nii palju ruumi juurde, et saaksime kogu vajaduse rahuldada. Kõne alla võiks tulla ka Balti jaam ja üleüldse ei peaks olema süsteem selline, kus linnas on ainult üks terminal,» selgitas Antov.


description: «Varem oli tapvalt igav,» tunnistavad Ain Habakuk ja Igor Ignatjev, noored mehed, kes annavad töövõimereformile inimese näo. Kaitstud töö keskuses Jõhvis harjutab praegu töö tegemist 12 intellektipuudega inimest. Osa neist peaksid tulevikus liikuma avatud tööturule.

title: Puudega inimene: ma ei taha maksumaksjate kulul elada, vaid ise tööd teha

maintext:
Ain Habakuk meisterdab kolmapäeval ülima pühendumuse ja hoolega puidust pliiatsitopsi, ent kui ta peaks seda tegema masstootmises, jääks ta jänni, kirjutas Põhjarannik. Enne «pauku» oli 35aastane mees töötanud klienditeenindajana ja ehitusel.
Kogu elu muutnud «pauk» käis tosin aastat tagasi, kui pealinna õppima läinud noormees leiti Vabaduse väljaku lähedalt kõrge müüri kõrvalt. Ta ei tea tänini, mis juhtus. Haiglast tulles ei suutnud Ain rääkida ega käia. Uuesti käima õppis ta Astangu rehabilitatsioonikeskuses. Taastus ka kõnevõime, kuigi Ain väljendub siiani aeglaselt.
Tahet tööd teha põhjendab Ain sellega, et ta ei taha elada ausate maksumaksjate kulul, vaid panustada ka ise töösse ja jõuda mingi tulemuseni.
Loe pikemalt Aini ja Igori igapäevaelu kohta Põhjarannikust.